text:
Frásøgn frá 7. fundi um rúsevnisstøðuna í Føroyum 23. oktober 2012
Samanumtikið tykist tað sum, at narkotika innflutningurin er vorðin meira professionelt skipaður, mettur útfrá innflutningshættunum og slagi av kurérum. Innflutningstølini eru eitt sindur hækkað í ár í mun til undanfarin ár, hvat hasji viðvíkur, og so er talið av hasjplantum, sum funnar eru í landinum, stórliga vaksið. Løgregla og tollvald mettu, at tann orka, sum verður sett av til narkotikafyribyrging hjá teimum, er á góðari leið, tá sammett verður við onnur umráði, sum eisini eru álvarslig fyri samfelagið.
Heinta fundarfrásøgn í PDF-fílu.
Frásøgn frá 7. fundi um rúsevnisstøðuna í Føroyum.pd


c: text/html

text:
Trygd á sjónum
Trygdarmiðstøðin
Tað er eitt sera positivt umhvørvi, ið møtir tær, tá
ið tú kemur á Trygdarmiðstøðina. Tað ræður ein góður andi og ein jaligur
hugburður. Hetta sæst eisini aftur í undirvísingini, sum eyðvitað árini
framyvir fer at eyðkenna lívið umborð á føroyskum skipum. Í undirvísingini
verður dentur lagdur á at hava eitt gott og positivt umhvørvi umborð, har allir taka sær hvør av øðrum. Karmarnir á Trygdarmiðstøðini eru sera góðir, tey húsast
saman við Sjónám, sum er navnið á samanlagda stovninum, sum liggur úti á
Bumshamri í Klaksvík. Trygdarmiðstøðin varð
sett á stovn í 1999 sum stovnur undir Fiskimálaráðnum, men er í dag
partur av samanlagda stovninum Sjónám, sum er undir Mentamálaráðnum. Hann varð
ISO góðkendur í 2008.
Altjóða krøv
Tað er við støði í altjóða krøvum, at trygdarskeið
verða hildin og eru kravd fyri tey, ið ætla sær á sjógvin. Her heima røkkur
hetta virksemi heilt aftur til 1980, tá ið sjóvinnuskúlarnir byrjaðu at
undirvísa í trygd á sjónum. Í 1995 varð STCW sáttmálin dagførdur, og í 1997 kom
so løgtingslógin í gildi, sum setti krav um, at øll, ið mynstra við føroyskum
skipum, skulu hava verið á góðkendum trygdarskeiði fyri sjófólk. Trygdarskeiðið
er áteknað við støði í Manila sáttmálanum frá 2010, sum eisini er STCW
konventiónin – The Standards of Training, Certification & Watchkeeping.
Fólkaheilsuráðið
Fólkaheilsuráðið
hevur sína endamálsorðing, sum er at styrkja tiltøk fyri heilsufremjing,
sjúku- og vanlukkufyribyrging, bæði í almanna- og heilsuverkinum. Hetta má
sigast at falla væl í tráð við endamálsorðingina hjá Sjónám í sambandi við
trygd á sjónum, sum millum annað tosar um: “at
gera sjófólk betri før fyri at fyribyrgja at vanlukkur henda”. Her eru stór
frambrot hend seinastu tríati árini, og tað er at fegnast yvir.
Eitt av
feskastu dømunum um góðan sjómansskap og dyggari trygd á sjónum var, tá ið
manningin á Kamaro var í havsneyð og varð bjargað við Bjarnoynna, hetta var
seinast í oktober mánaði. Øll manningin 14 mans varð bjargað. Gott at síggja at
bjargingarútgerð og handfaring av henni virkar. Her vísti tað seg, at menn vistu, hvussu yvirlivilsisdraktirnar skuldu handfarast, og so kom eisini tað til
sjóndar, umsorganin fyri hvør øðrum, har teir fingu hjálp hvør frá øðrum - teir, sum høvdu hana fyri
neyðini. Hetta er ein sólskinssøga, og alt spældi væl av, hóast hetta, kundi tú hugsað
tær, at sjálv venjingin umborð á skipunum var meiri miðvís.
Fólkaskúlin
Umleið 2008, tá eg fyri Føroya Reiðarafelag sat í
samstarvsráðnum fyri trygd á sjónum, kom ynski fram um, at menn eldri enn 60 ár
skuldu sleppa undan at venda gummibátinum, sum er ein av venjingunum á
trygdarskeiðum. Tað er eitt krav, at tann ið fær prógv um trygdarskeið, skal
venda einum 16 mans gummibáti. Eg skilti á lagnum, at hetta ongantíð er ført út
í lívið – og gott tað sama, tí tað er langt frá tað torførasta á einum slíkum
skeiði.
Eg fekk at vita frá lærarum á staðnum, at teir
heldur høvdu havt trupulleikar av teimum 16 ára gomlu, sum komu á skeiðið, enn
monnum í aldrinum frá 65 til 74. Hesir seinastu kláraðu seg ofta betur enn teir
yngru. Tað liggur fólkaheilsuráðnum á sinni, at okkurt munagott verður gjørt millum
næmingarnar serliga í framhaldsdeildini í fólkaskúlanum, at hesir eru til
reiðar at fara út í lívið, tá verður hugsað um, at næmingarnir er fysiskt betur
fyri, enn teir eru í dag. Sjálvandi eru teir næmingar væl fyri, sum íðkað
ítrótt, men tað er langt frá allir, sum gera tað.
Tað sama kom eisini fram á Fólkaheilsudegnum, sum
hildin varð á Hotell Føroyum í januar. At generelt er venjingarstigið og konditiónin hjá
næmingum ikki nøktandi, tá hugsað verður um komani sjúkur m.a. diabetis2, sum
kann koma seinni í lívinum. Menn rokna við, at hesir trupulleikar longu byrja í
skúlaaldri. Hetta er kortini langt frá galdandi fyri allar næmingar, nevniliga
teir, ið íðka ítrótt. Kortini eru tað teir ið detta “niður ímillum”, sum ikki
røra seg nóg mikið – tað er longu ein dialogur við skúlan um hesi viðurskifti.
Trygdarskeiðini stóran týdning
Innihaldið av
trygdarskeiðnum er:
Alarmar og mynstring í neyðstøðu, sum
merkir, hvat hvør maður ger í sambandi við tær ymisku støðurnar, hvar hann skal
møta og hvør hansara uppgáva er o.s.fr.
Ein gjøgnumgongd av
gummibjargingarbátinum og hvør útgerð, ið finst umborð á hesum.
Tann persónliga trygdin, sum drakt, vestur
og tað sum har tilhoyrir.
Stórur dentur verður lagdur á at gera
praktiskar venjingar við gummibátinum og bjargingarútgerðini, har tú skalt
einsamallur maður venda gummibátinum, til hetta lærir tú teknikkin aftanfyri,
har styrki ikki verður brúkt, men bert kropsvektin.
Tú sleppur at leypa í havið, tú verður
heysaður upp úr sjónum og lærir annars at handfara støðuna, tá tú einsamallur –
bert tú - liggur har í einari yvirlivilsisdrakt á havinum – sigst vera sera
einsligt . Afturat hesum verður tú lærdur fyrstuhjálp.
Tað
skilst, eftir at hava prátað við nógvar sjómenn, at hóast trygdarskeið er
kravt, so er enn langt á mál, til venjingar eru dagligur dagur umborð á
føroyskum fiskiskipum. Menn sakna, at venjingar verða gjørdar, so sum at gera
royndir við trygdarútgerðina, lata seg í draktirnar, ella at koyra slangurnar
út, sum verða brúktar í sambandi við eld, soleiðis at tú ert til reiðar tá
neyðstøðan er har og vandi er á ferð. Tíverri er tað ikki siður umborð á
føroyskum skipum at hugsa um trygdina í nóg stóran mun, at venjingar eisini
verða partur av gerandisdegnum.
Tó,
sera nógv er hent seinastu árini í sambandi við trygd á sjónum, og
Fólkaheilsuráðið sær hetta sum ein kærkomnan møguleika at samskifta og samarbeiða
við tey, sum arbeiða fyri trygd á sjónum.

robotstxt: allowed

filter: keep


text:
Næmingar
Bøkur
Útreiðslur til bøkur eru vegleiðandi:
- Til heilsuhjálpara uml. 1.500,-
- Til heilsurøktara uml. 3.000,-
Næmingarnir skulu sjálvir keypa bøkur, eftir bókalista sum skúlin útvegar. Bøkur kunnu bíleggjast í bókhandlum kring landið.
Bøkur skulu bíleggjast í góðari tíð, áðrenn skúlabyrjan.
Útgávur:
Bílegg altíð nýggjastu útgávu av bókum. Tað er ikki ráðiligt at keypa brúktar bøkur, uttan at eftirkanna at útgávan er tann nýggjasta, sum skúlin nýtir. Bókalisti verður sendur næminginum í samband við upptøku.
Bøkur til báðar útbúgvingar :
Kantinan á skúlanum
Kantina er á Skúladeplinum og hevur vanliga opið dagliga.
Neyðugt er at bíleggja døgurða og tað kann gerast sama dag í kantinuni; í seinasta lagi kl. 10.00.
Ferðastuðul
Innanlanda ferðastuðul frá Strandferðsluni:
Øll lesandi, sum nýta buss og ferjur hjá tí almenna, hava rætt til ferðakort.
Næmingar kunnu søkja um kortið áðrenn skúlabyrjan, ella tá skúlin er byrjaður, við vegleiðing frá skúlanum.
Uttanlanda ferðastuðul frá Studna:
Ferðastuðul til eina starvsvenjing uttanlands kann søkjast frá Studna. Hesin stuðul verður nevndur "verkætlanarstuðul".
Studni - útbúgvingarstuðul
Øll, sum eru yvir 18 ár, hava rætt til peningaligan stuðul undir útbúgvingini og kunnu søkja um lán frá Studna. Eisini kann søkjast um eyka stuðul fyri børn undir 18 ár.
Um ein er undir 18 ár, kann søkjast um bókastuðul og vistarhaldsstuðul.
Heilsuskulin kunnar um hvussu søkjast skal, fyrsta skúladag !
Neyðugt er ALTÍÐ at senda avrit av dópsváttanum hjá barninum/børnunum og bústaðarváttan frá heimstaðarkommununi, saman við umsóknini um stuðul.
Les um at søkja stuðul www.studni.fo
Stuðulsupphæddir: sí www.studni.fo
Næmingurin kann fáa stuðul og farloyvi í samband við barnsburð ella ættleiðing, sí á www.studni.fo
Búðstaður í Suðuroynni
Einki skúlaheim er tilknýtt skúlanum.
Kunningarstovurnar í oynni vita um hús til leigu í oynni, tí er ein møguleiki at seta seg í samband við tær. Tað eru sum heild nógv hús til leigu í oynni.
Næmingar leiga ofta hús saman. Navnalisti yvir flokkar verða sendir næmingunum, áðrenn skúlabyrjan, so tey kunnu seta seg í samband við onnur, ið ætla at leiga.
Á facebook síðuni hjá Heilsuskúlanum ber til at leita eftir húsum til leigu og at seta hús til leigu.
Næmingar við serligum tørvi
Heilsuskúlin hevur orðblindalærara, ið veitir vegleiðing í samband við orðblindni.
Skúlin hevur LEKTIUCAFÈ /LEKTIUBÒLKAR eina ferð um vikuna, har møguleiki er at leita sær hjálp til skúlating.
Skúlin kann eisini veita annan sernámsfrøðiligan stuðul.
Um ein næmingur hevur eitthvørt, ið kann ávirka innlæringina, er umráðandi at siga frá á skúlanum í samband við upptøkuna.
Barnaansing í Suðuroynni
Barnagarður er á Tvøroyri og í Vági. Dagrøkt er í flestu bygdunum í Suðuroynni.


text:
Hvítusunnudag 9. juni, gongur talvan í flestu fólkakirkjunum kring landið, fyri Føroyska Bíbliufelagið.
Endamálið hjá Bíbliufelagnum er at geva út Bíbliuna, partar av henni og annað upprunað føroyskt og týtt tilfar, til allar aldursbólkar.
Arbeiðið hjá Bíbliufelagnum verður fíggjað við stuðli og gávum og tí er talvudagurin ein kærkomin fíggjarligur stuðul til virksemið hjá Bíbliufelagnum.
Innsavnaði peningurin komandi árini, fer serliga til nýggju umsetingina av allari Bíbliuni úr grundmálunum. Tað er Hans Jacob Joensen, frv. bispur, sum hevur latið umsetingina úr hondum. Nú verður tilfari lisið ígjógnum aftur og vóna vit at fyrsta nýggja bíbliuumsetingin í 60 ár kemur út í 2023.
Í 2017 kom fyrsta gerandisútgávan av Nýggja Testamenti “Nýggi Sáttmálin” (NS) út og hevur hann verið sera væl móttikin. Bíbliufelagið er eisini farið í holt við at endurskoða NS og ætlanin er at geva hann út aftur seint í 2020.
Partur av virkið Bíbliufelagsins, er eisini at stuðla bíbliuútgávum úti í heimi, so at tey, ið lítla ella onga atgongd hava til bíbliuna á sínum egna máli, kunna fáa henda møguleika.
Stuðul er seinast latin atsøktum kristnum í miðeysturi.
Bíbliufelagið er virkið á heimasíðuni www.biblia.fo og á Facebook. Eisini hevur felagið útgivið eina framúrskarandi bíbliu-app til snildtelefonir og teldlar.
Meiri fæst at vita um Bíbliufelagið á www.biblia.fo
Við vón um góðan fíggjarligan og andaligan stuðul...
• BankNordik 6460-382.873.7 • Betri Banki 9181-380.777.2
• Norðoya Sparik. 9865- 992.646.6 • Suðuroyar Sparikassi 9870-992.061.8
Føroyska Bíbliufelagið
Jógvan Fríðriksson Bergur D. Joensen Gunnar K Nattestad
forseti í Bíbliufelagnum formaður í Bíbliufelagnum aðalskrivari
Trýst her um tygum ynskja at stuðla Bíbliufelagnum við eini peningagávu.


text:
Tíðindaskriv frá Fuglafjarðar kommunu, 26. oktobur 2018
Nú kunnu undirvísarar í Fuglafjarða Kommunu lógliga taka avrit av vardum verkum. Við avtalu við Fjølrit verður brúkið skrásett, og rættindahavin fær viðurlag afturfyri. Fuglafjarða Kommuna er tí við til at tryggja livibreyðið hjá teimum, sum skapa verk.
Nýttur verður avtalufrymilin, sum Kommunufelagið viðmælir. Avtalan varir í 2 ár, og endamálið – umframt at rættindahavar fáa viðurlag – er at leggja lunnar undir eina langtíðaravtalu.
Ólavur Larsen, formaður í Mentamálum, er sera væl nøgdur við at fáa avtaluna undirskrivaða við Fjølrit, tí Fuglafjarðar Kommuna skal til eina og hvørja tíð stuðla og menna føroyska mentan. Bókmentan og list er ein stórur partur av okkara samleika, og tað mugu vit sum kommuna varðveita og menna saman við Fjølrit og teirra limum. Vit síggja fram til samstarvið og vóna at hetta er byrjanin til eitt langt og gevandi samstarv við Fjølrit.


text:
P/F Eystur- og Sandoyartunlar skal gera undirsjóvartunnil millum Suðurstreymoy og Sandoy. Í Suðurstreymoy verður tunnilsop á Gomlurætt. Á Sandoynni verður tunnilsop inni í Traðardali. Tunnilin verður 10,8 km langur, og mesta dýpi er 155 metrar undir sjóvarmálanum, og eins og í Eysturoyartunlinum verður mesta hallið 5 prosent. Roknað verður við at spreingja 0,8 mió. m3 í føstum tilfari úr tunlinum.
Góðkenningin fevnir um arbeiðið hjá P/F Eysturoyar- og Sandoyartunlum at gera Sandoyartunnilin og alt viðkomandi virksemi, sum fer fram á atliggjandi økjum hjá tunlinum út til uttasta jagara av nýggju vegagerðunum, umframt avskipingarøkjum til grót, so leingi byggiarbeiðið varir.
Endamálið við umhvørvisgóðkenningini er at fyribyrgja og avmarka dálking av náttúru og umhvørvi, og at fyribyrgja og avmarka ampar, sum kunnu standast av virkseminum.
Um tú hevur spurningar ella viðmerkingar er tú vælkomin at ringja til Sjúrður J. Ferjá, telefon 342400, ella at senda okkum ein teldupost us@us.fo« Aftur
Útlátið av vakstrarhúsgassi økist f…
11-10-2019
Loyvir latin til 12 nýggjar vindmyl…
03-10-2019
Soleiðis skulu vit halda rottuni ni…
01-10-2019
Landmálingsteknikari til matrikulin
25-09-2019
Nátamagar á Vísindavøkuni
19-09-2019
Nú byrjar savningin av náttúruvitan…
11-09-2019
Sólorkuskipan í Sumba
11-09-2019
IRF fingið umhvørvisgóðkenning til …
05-09-2019
Góðkenning til útfylling til ídnaða…
04-09-2019
Klaksvíkar Sleipistøð umhvørvisgóðk…
29-08-2019


text:
KELDUVAÐIÐ 5. mai
Sunnudagin 5. mai kl. 20.00 á R7, sum hoyrist um alt landið á FM102 og FM107,1.
"Tað kemur ein tími hjá mær og hjá tær" - Kirstin Andreasen syngur - (nr. 1187).
"Hvíl nú tínar troyttu føtur," - Miriam Carlsen syngur saman við Betesdakórinum.
Orðið - úr Bankabók Trúarinnar - Jóhan við Neyst, lesur.
"Tað er ein kelda," - Miriam Carlsen syngur.
Poul Færø talar um evnið "Í Kristusi" - Upptøka úr Elim í Søldarfirði í 2014.
"Har í sandi við strond Galilea," - Betesdakórið syngur.
"Ber tín leið gjøgnum myrkur og royndir?" - Ólavur og Jóannes á Váli syngja - (nr. 742)
Kelduvaðið verður endursent hóskvøld kl. 21.00.


text:
26. august 2012
Leiðarafundur
Leiđarafundur verđur í skótahúsinum týskvřldiđ 28. august kl. 20.00. Allir leiđarar eiga at mřta. Bólkaleiđslan > Les meira
6. juli 2012
Myndir frá síðsta úlva-/skótafundi
Vit fara nú í summarfrí. Her eru nakrar myndir frá síđsta úlva-/skótafundi í hesum skótaárinum. Kunngjřrt verđur, tá iđ vit byrja aftur eitt ný... > Les meira
20. juni 2012
Nógvar nýggjar myndir
Vit hava lagt nógvar nýggjar myndir í myndasavniđ. Myndir frá úlvaleguni á Strondum . Myndir frá úlvafundinum 20. juni ! Í góđveđri... > Les meira
14. juni 2012
Úlvalegan á Strondum
Í sambandi viđ úlvaleguna á Strondum, skulu úlvarnir mřta viđ Skótahúsiđ í Leirvík, fríggjakvřldiđ 15. juni klokkan 18.00 - stundisliga. Bussu... > Les meira
31. mai 2012
Ársins úlvalega verður á Strondum í juni
Ársins úlvalega verđur á Strondum 15. - 16. juni 2012. Vit byrja fríggjakvřldiđ kl.19.00 og enda leygarkvřldiđ kl. 18.00 . Á leguni sova vit in... > Les meira
31. mai 2012
Vælumtøkt familjulega á Selatrað í juli
Vćlumtřkta Familjulegan á Selatrađ 2012, byrjar hósdagin 5. juli. Tíđindaskriv frá KFUM-skótunum í Fřroyum : Hetta er legan, har familjan kann ve... > Les meira
31. mai 2012
Spennandi Landspatrúljukapping
Á hvřrjum ári skipa KFUM-skótarnir í Fřroyum fyri landspatrúljukapping (LPK). Í ár var kappingin hildin 25. - 28. mai. Ikki á Selatrađ, sum siđur... > Les meira
24. mai 2012
Úlvafundur 23. mai 2012
Í góđveđrinum í dag, valdu vit at hava úlvafundin í Smalá. Vit byrjađu vit at tendra bál. Og međan vit bíđađu, til tađ varđ klárt at
b... > Les meira


text:
Hevur tú hugskot til, hvussu vit kunnu endurnýta meira pappír og papp? Dugir tú at gera film? So er hetta nakað fyri teg! Endamálið við kappingini er at framleiða ein film, sum stutt og greitt vísir, hvat vit øll kunnu gera fyri at endurnýta meira pappír og papp heima við hús.
Filmurin skal venda sær til øll, ung sum gomul, og geva okkum ítøkilig hugskot til hvussu vit kunnu endurnýta meira pappír og papp - eggja okkum til at savna meira pappír/papp. T.d.:
Filmurin verður sendur í “Gevið gætur”-sendingum í KvF. Filmurin kann antin vera ein vanligur filmur, ein teknifilmur, ein røð av myndum ella ein blandingur av hesum. Ljóð og tekstur skal vera á føroyskum. Innihaldið má ikki vera lýsingakent.
Gev gætur, at í øllum Føroyum verður pappír/papp savnað í hvítan posa (www.irf.fo), uttan í Tórshavnar kommunu, har grøna ílatið verður brúkt til pappír/papp (www.torshavn.fo). Í Tórshavnar kommunu verður pappír og papp heintað eftir eini ávísari vikuskipan, men í hinum kommununum verður hann heintaður eftir tørvi.
Dómsnevndin er mannað við fólki frá IRF, Tórshavnar kommunu, Klippfisk, Fólkaheilsuráðnum og Umhvørvisstovuni.
Dómsnevndin kann avgera, at vinningurin verður býttir millum tveir ella tríggjar luttakarar. Umhvørvisstovan hevur fullan brúksrætt alt tilfarið, sum verður latið til kappingina.
Fyriskipararnir tilskila sær rætt til ikki at lata vinning, um mett verður, at góðskan ikki er nøktandi.
Filmskappingin er fíggjað av Smásamfelagsbólkinum undir Norðurlendska ráðharraráðnum, IRF og Tórshavnar kommunu. Umhvørvisstovan hevur tikið stig til og fyriskipar kappingina og Klippfisk veitir ráðgeving. Fólkaheilsuráðið samskipar “Gevið gætur” sendingarnar í KvF.
Hevur tú spurningar, so ring til Umhvørvisstovuna, tlf. 342400, spyr eftir Mariu.


text:
- Tíðindi, mentan og ítróttur
Samgongan missir - Javnaðarflokkurin størstur
Samgongan hevði verið fyri stórum skrædli, hevði mist meirilutan, og Javnaðarflokkurin hevði verið størsti flokkur á tingi, um val var nú.
Tað vísir úrslitið av nýggjari veljarakanning, sum Gallup hevur gjørt fyri Dimmalætting.
Samgonguflokkarnir høvdu fingið 41,8 prosent av atkvøðunum og 14 tingsesssir. Afturgongdin er 16 prosentstig samanborið við valúrslitið 29. oktober í 2011. Samgongan hevði mist fimm tingsessir.
Stór afturgongd
Sambært kanningini fær Sambandsflokkurin 17,4 prosent av atkvøðunum og seks tingsessir. Hann missir tveir. Tað er ein stór afturgongd samanborið við valúrslitið í 2011, tá Sambandsflokkurin fekk 24,7 prosent av atkvøðunum.
Fólkaflokkurin fær í nýggjastu kanningini 18,9 prosent av atkvøðunum og seks tinglimir. Eisini hann missir tveir tingsessir.
Miðflokkurin hevði varðveitt báðar sínar tingsessir, og hevði fingið 5,5 prosent av atkvøðunum.
Javnaðarflokkurin vinnur
Stóri vinnarin í nýggjastu kanningini er Javnaðarflokkurin, sum hevði verið størsti flokkur, um val var nú. Javnaðarflokkurin fær sambært kanningini 28,3 prosent av atkvøðunum og níggju tingsessir.
Framgongdin er 10,5 prosentstig samanborið við seinasta val.
Tjóðveldi fær 21,3 prosent av atkvøðunum. Hann fær ein tingsess aftrat, og kemur upp á sjey.
Framsókn stendur í nýggjastu kanningini til at fáa 5,4 prosent av atkvøðunum og varðveitir báðar sínar tingsessir.
Og Sjálvstýrisflokkurin, sum fór burtur úr samgonguni í andstøðu og hevur verið í tungum sjógvi, vinnur seg í kanningini upp um tinggáttina og fær umboðan á tingi.
Sjálvstýrisflokkurin varðvetir sín tingsess og fær 3,2 prosent av atvkøðunum.
Sí eisini


text:
Føroyska A-landsliðið spældi ein góðan dyst móti Bjerringbro-Silkeborg í Høllini á Hálsi í kvøld. Úrslitið gjørdist 33-25, eftir at Føroyar var á odda 16-14 í hálvleikinum.
Dysturin var ein partur av vitjanini hjá BSV, har teir saman við HSF og føroysku landsliðsleikarunum hava havt hondbóltsskúla fyri 260 børnum. Umframt hetta hevur venjarin hjá BSV, Peter Bredsdorff Larsen, havt eitt venjaraskeið.
Føroyska liðið legði væl fyri í dystinum og leikararnir tóktist sera tendraðir. Álopið hjá Føroyum koyrdi væl og vóru okkara frammanfyri við trimum eitt skifti í fyrra hálvleiki, tá Peter Krogh og Jónas Djurhuus vóru serliga eyðsýndir.
Føroyska liðið var eisini frammanfyri 20-17 í seinna hálvleiki, men so kom stígur eftir 45 minuttir og fingu BSV fleiri mál á rað, tá føroyska liðið gjørdi fleiri feilir. Hereftir rann BSV avstað við dystinum og bleiv munurin nakað stórur til endans.
Ein góður venjingardystur hóast alt fyri føroyska liðið, har fleiri nýggj andlit sloppu at royna seg, nú leikararnir í Noreg og Íslandi vóru bundnir av sínum feløgum.
Málskjúttar hjá Føroyum:
Peter Krogh 6
Jónas Gunnarsson Djurhuus 6 (1)
Niklas Selvig 4 (1)
Rógvi Dal-Christiansen 2
Sámal á Tjaldrafløtti 2
Leivur Mortensen 1
Rói Berg Hansen 1
Pætur Mikkjalson 1
Hans Eli Sigurbjørnson 1
Vilhelm Poulsen 1


text:
Tunnilin til Sandoyar- ein náttúrlig útbygging og menning av einum vækstrarøki
Gott at sandoyartunnilin er komin á dagskránna aftur!
Undir sokallaðu CHE samgonguni varð grundleggjandi forarbeiði gjørt, og lunnar vórðu lagdir undir at fáa gongd á hesa útbygging, sum er bráneyðug fyri at tryggja oynni framhaldandi livimøguleikar. At núverandi samgonga tekur málið framaftur, tænir henni til rós og gevur vónir um eitt breitt samstarv í Løgtinginum um málið. Vit eiga at arbeiða skjótt og miðvíst fyri at finna fram til hvussu, hvar og nær og fáa til vega tryggar fíggingarmøguleikar.
Ein heildarætlan eigur at verða gjørt fyri alt suðurøki.
Miðflokkurin metir, og fer at virka fyri, at ta arbeiði, sum nú verður farið undir, verður ein heildarætlan fyri alt suðurøkið. Tað merkir, at samstundis sum arbeitt verður við undirsjóartunlinum til Sandoynna, eiga vit at leggja ætlanir fyri eina nýggja farleið til Suðuroynna, sum heilt náttúrligt má verða framhald av sandoyartunlinum. Framtíðarætlanin eigur at fevna um nýggja ferjulegu í Hvalba, nýggjan tunnil millum Hvalba og Trongisvág og hóskandi ferjusamband millum Hvalba og Sand.
Vøkstur heldur enn sparing.
Undir valstríðnum varð breið semja um, at høvuðsleiðin úr kreppuni er ikki sparing, men økt framleiðsla. Júst hetta hava vit longu sæð, m.a. í Suðri, har nýtt virksemi blómar á Tvøroyri, kraftdeplilin í Hvalba er ein varandi fyrimynd, og nýhugsanir hjá nýggja býráðnum í Vági eru bæði djarvar og spennandi. Ein landsíløga í betri samferðslu til suðurøkið vil virka við til at bjarga oyggjunum báðum og flyta tær longur fram á leið.
Jenis av Rana
Formaður Miðfloksins


text:
Sameindu Emirríkini eru syðrumegin við Persaflógva. Tríggir fjórðingar av hesum islamska ríkinum eru sandoyðimørk, har tað er ógvuliga heitt og turt alt árið. Bara heilt lítil partur er nýtiligt dyrkilendi, og næstan øll matvøra verður innflutt. Í 1958 varð olja funnin, hon hevur gjørt Emirríkini til eitt av heimsins ríkastu londum, og hjá flestum fólkum eru lívskorini heilt góð. Fram við strondini eru mong stór oljureinsiverk
Sameindu Emirríkini eru samgonga av sjey smáum ríkjum, emiratum - Abu Dhabi, Ajman, Dubai, Fujairah, Ras al-Khaimah, Sharjah og Umm al-Qaiwain. Hvør emirur hevur einaveldi í sínum ríki, men teir hittast javnan at taka avgerðir, sum eru fyri alt samveldið. Abu Dhabi er størsta emirríkið, og høvuðsstaðurin har er eisini samveldisshøvuðsstaður.
Ferðavinnan veksur skjótt í Sameindu Emirríkjunum. Um 50.000 fólk, meginparturin úr Evropa og Japan, koma higar, helst um veturin, tí at tá er veðurlagið lýtt og gott. Tað, ið dregur fólk, eru oyðimarkarferðir, tollfríir handlar, basarar, strendur og frálík gistingarhús.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Abu Dhabi
Vídd: 83.600 km2
Fólkatal: 4.798.491
Alment mál: arabiskt
Átrúnaður: islam 96% aðrir 4%
Stýrirlag:
kongsríkjasamveldi
Gjaldoyra:
dirham (AED)


text:
9 Vita tit ikki, at hinir órættvísu skulu ikki arva kongadømi Guðs? verðið ikki villleiddir: hvørki siðloysingar, ella avgudadýrkarar, ella hordómsfremjarar, ella kvinnulátigir, ella misbrúkarar av sær sjálvum við mannkyni,
10 Ella tjóvar, ella gírigir, ella drykkjumenn, ella illmælismenn, ella peninganoyðarar, skulu arva kongadømi Guðs.
11 Og slíkir vóru summir av tykkum: men tit eru tváaðir, men tit eru halgaðir, men tit eru rættvísgjørdir í navni Harrans Jesu, og við Anda Guðs várs.
( I. Cor. 6:9-11 FKJ )
Hesi arva altso ikki kongadømi Guðs:
1) Siðloysingar,
t.e. kallmenn & kvennmenn, sum íðka kynslív uttanfyri hjúnarband.
(Hetta er brot á Guðs 7. boð: tú skalt ikki fremja hordóm)
2) Avgudadýrkarar,
t.e. fólk, sum tilbiðja nakran annan gud, ella ting, í staðin fyri Jehovah Guð, Faðir várs Harra og Frelsara Jesu Christs.
(Hetta er brot á Guðs 1., 2., og 3. boð)
3) Hordómsfremjarar,
t.e. kallmenn & kvennmenn, sum slíta hjúnarbandið uttan Bíbilska grund, t.e. siðloysi, har ið tú ert tann óskyldigi parturin (Matth. 19:9), og
sum so gifta seg uppaftur, ella helst bara liva í siðloysi.
(Eisini hetta er brot á Guðs 7. boð: tú skalt ikki fremja hordóm)
4) Kvinnulátigir,
t.e. menn, sum ikki vilja vera menn, men láta sum kvinnur, t.e. transvisitar, pervertar.
(Eisini hetta er brot á Guðs 7. boð: tú skalt ikki fremja hordóm)
5) Misbrúkarar av sær sjálvum við mannkyni,
t.e. kallmenn & kvennmenn, sum hava ónáttúrliga kynsliga samveru við fólki av sama kyni, og harundir alt annað misbrúk, t.e. kynsligur
perversitetur og óreinleiki.
(Eisini hetta er brot á Guðs 7. boð: tú skalt ikki fremja hordóm)
6) Tjóvar,
t.e. kallmenn & kvennmenn, sum stjala ella avpressa ting frá øðrum.
(Hetta er brot á Guðs 8. boð: Tú skalt ikki stjala)
7) Gírigir,
t.e. kallmenn & kvennmenn, sum ikki elskar sín næsta, men sum bara livir fyri at gleðast í marglæti hvønn dag.
(Hetta er brot á Guðs 1., 2., og 3. boð, tí hesin elskar og tilbiður mammon, ikki Guð)
8) Drykkjumenn,
t.e. kallmenn & kvennmenn, sum drekka rúsandi løg, gersat drukkin, og gera syndir, sum tey ikki eingong vita av sjálvi, men sum tey hóast hetta eru teir seku gerararnir av
(Ein drukkin maður brýtur øll Guðs Guðs 10 boð, – uttan nakra umbering)
9) Illmælismenn,
t.e. kallmenn & kvennmenn, sum uppfinna og/ella spreiða lygnir og søgur um onnur, sum ikki eru sannar.
(Hetta er brot á Guðs 9. boð)
10) Peninganoyðarar
t.e. kallmenn & kvennmenn, sum avpressa pening av øðrum við makt og órættvísi.
(Eisini hetta er brot á Guðs 8. boð)
(Legg til merkis, at hesi tingini eru synd, tí at øll eru brot á GUÐS LÓG, tey 10. boðini, sum eru DEFINITIÓNIN av, hvat synd til allar tíðir er (sí I. Jóh. 3:4 FKJ ), og sum standa í Exodus kap 20:1-17)
– Guðs lóg skal ikki forvekslast við alla ta Levitisku lógina. Hon er dottin úr gildi við fullkomna ofrinum okkara høvuðspresti Jesusi Christi einaferð fyri allar, men Guðs lóg stendur við enn og dømir synd sum synd.
Vers 11 sigur, at “slíkir vóru summir av tykkum”. Ein trúgvandi, frelsur persónur livir IKKI í hesum lutum: hann er
tváaður, hann er halgaður, og hann er rættvísgjørdur frá hesum lutum og hevur ikki hesar lutir sum sín lívsháttarlag.
Tvs., at tann, sum hevur omanfyri nevndu tingini sum sín almindiliga lívsháttarlag, ER IKKI eitt Guðs barn, og KANN tí
ikki arva kongadømi Guðs.
Vendir man um, so vendir man altso um.
Her kemur Guðs lóg, Guðs heilagu 10 boð, sum tú elskart og heldurt um tú ert eitt endurføtt, frelst Guðs barn:
OG Guð talaði øll hesi orðini, sigandi,
2 Eg eri HARRIN Guð tín, sum havi ført teg út úr Egyptalandi, út úr trældóms-húsinum.
3 Tú skalt ongar aðrar gudar hava undan mær.
4 Tú skalt ikki gera tær nakra rista mynd, ella nakran líkleika av nøkrum tingi sum er í himni fyri oman, ella sum er á jørðini fyri niðan, ella sum er í vatninum undir jørðini:
5 Tú skalt ikki boyggja niður teg sjálvan fyri teimum, ella tæna teimum: tí at eg, HARRIN Guð tín, eri ein ástbrellin Guð, heimsøkjandi misgerð fedranna omanyvir børnini at hinum triðja og fjórða ættarliði hjá teimum sum hata meg;
6 Og sýnandi miskunn at túsundum av teimum sum elska meg, og halda boðini hjá mær.
7 Tú skalt ikki taka navn HARRANS Guðs tíns í fáfongd; tí at HARRIN vil ikki halda hann sakleysan, sum tekur navn hans í fáfongd.
8 Minst til sabbatsdagin, at halda hann heilagan.
9 Seks dagar skalt tú streva, og gera alt títt arbeiði:
10 Men hin sjeyndi dagurin er sabbatur HARRANS Guðs tíns: í honum skalt tú ikki gera nakað arbeiði, tú, ella sonur tín, ella dóttir tín, tænastusveinur tín, ella tænastugenta tín, ella fenaður tín, ella tín fremmandi sum er innan portra tína:
11 Tí at á seks døgum gjørdi HARRIN himin og jørð, sjógvin, og alt sum í teim er, og hvíldi hin sjeynda dagin: hvørsvegna HARRIN vælsignaði sabbatsdagin, og halgaði hann.
12 ¶ Æra faðir tín og móður tína: at tínir dagar mega verða langir uppiá landinum sum HARRIN Guð tín gevur tær.
13 Tú skalt ikki drepa.
14 Tú skalt ikki fremja hordóm.
15 Tú skalt ikki stjala.
16 Tú skalt ikki bera falskan vitnisburð ímóti næsta tínum.
17 Tú skalt ikki girnast hús næsta tíns, tú skalt ikki girnast konu næsta tíns, ella tænastusvein hans, ella tænastugentu hans, ella oksa hans, ella asna hans, ella nakað ting sum næsta tíns er.
( Exodus 20:1-17 FKJ )


text:
Ólavur Jakobsen
Ólavur Jakobsen, f. 1964, er ein føroyskur tónleikari og gittarleikari. Hann er av kendu lista- og tónleikarafamiljuni av Kamarinum í Havn. Hann er sonur Eyðbjørn av Kamarinum og Ásu (f. Nielsen) úr Fámjin.
Innihaldsyvirlit
Lívsleið[rætta | rætta wikitekst]
Ólavur fór sum smádrongur at spæla gittara. Spældi hjá m.a. við pápanum, Eyðbjørn Jakobsen, ið er ein av systkjunum í bólkinum Tey av Kamarinum. Fyrstu gittarfyrimyndir Ólavs vóru Chet Atkins, Hank B. Marvin og allir fremstu rock-gittarleikarar í 1970'unum, men eftir at hava hoyrt spanska meistaran Andrés Segovia og seinni hitt sir Julian Bream, so var leiðin løgd inn í ein heilt annan tónleikaheim.
Eingin frálæra var í gittarleiki á musikkskúla, tá ið Ólavur vaks upp í Tórshavn, og hann var so at siga sjálvlærdur innan klassiskt gittarspæl, tá ið hann, í fyrstu roynd, kom gjøgnum nálareygað á tónlistarskúlanum í Keypmannahavn.
Ólavur hevur útbúgving sum gittarleikari á Kongaliga Danska Musikkonservatoriinum í Keypmannahavn. Hann tók masterprógv í 1995. Lærari hansara var Ingolf Olsen. Harafturat hevur hann námsfrøðiligt masterprógv í gittar og el-gittarafrálæru av sama skúla. Ólavur var ársskeiðið 93/94 í Frankaríki. Hann var næmingur í París hjá franska gittarleikaranum Roland Dyens. Ólavur hevur eisini luttikið á master-classes við navnframa sir Julian Bream, Gøran Søllscher og David Russell.
Hann var í 2005 ein av teimum, ið formliga var við til at byrja Musikkskúla Miðnám, ið er ein fyrireikandi útbúgving fyri evnaríkar rútmiskar og klassiskar tónleikarar, og er hann samskipari av hesi útbúgving. Hann hevur starv sum gittarlærari á Føroya Musikkskúla.[1] og hava fleiri av hansara næmingum traðkað fram sum evnaríkir gittarleikarar m.a. Ragnar Olsen, Benjamin Petersen, Alvi Joensen og Maria Olsen.
Ólavur Jakobsen hevur spælt saman við nógvum føroyskum solistum og orkestrum m.a. Nicolinu av Kamarinum, Hanus G. Johansen, Føroya Symfoniorkestri og Aldubáruni. Hann hevur harumframt spælt við heimskendu Michalu Petri og eisini innspælt við svenska sangaranum Håkan Hagegård, umframt við íslendska bólkinum CAPUT og danska symfoniorkestrinum Collegium Musicum undir leiðslu Michael Schønwandt. Harafturat hevur hann innspælt tónleik eftir Baroli Music saman við týska orkestrinum Brandenburgisches Staatsorchester úr Frankfurt.
Hann hevur frumframført verk eftir flestøll føroysk tónaskøld, og hevur m.a. Sunleif Rasmussen skrivað fleiri verk til hansara. Ólavur hevur eisini frumframført tónleik eftir kend útlendsk tónaskøld m.a. Gavin Bryars, Per Nørgård, Hsueh-Yung Shen, Pierre Dørge, Axel Borup-Jørgensen.
Hann er sera virkin innan føroyskt tónleikavlív, bæði sum tónleikari, fyriskipari, tilrættisleggjari og íbirtari. Hann hevur sum solistur og kamartonleikari framført í flestøllum evropeiskum londum, í Suðurafrika og í U.S.A.
Eisini hevur hann verið vertur á stóru nýggjárskonsertini hjá Føroya Symfoniorkestri heilar 6 ferðir. Fyrstu ferð í 2005. Í dag er hann búsitandi í Hoyvík.
Ólavur gav út sína fyrstu solofløgu við guitarspæli í november 2012. Útgávan kom út hjá Plátufelagnum Tutl og er ætlað altjóða marknaðinum. Tónleikurin er allur skrivaður til Ólavs, men nøkur løg hevur hann sjálvur sett út fyri sologittara.
Aðrir, ið hava skrivað tónleikin, eru Sunleif Rasmussen, Kári Bæk og Kristian Blak. Harumframt hevur hann eisini tikið eldri tónleik við, og í hesum sambandi hevur hann lagt til rættis løg hjá Jógvan Waagstein og William Heinesen. Eisini Kingolagið ”Vaag op og slae paa dine Strenge” er við á fløguni, har Ólavur Jakobsen spælir verkið í egnari útseting við støði í variatiónunum hjá William Heinesen fyri solo bratsj. Fløgan hevur fingið heitið eftir hesum lagi, men í enskari týðing: Awake, my Soul, and Sound your Strings. [2]
Fløgan hevur fingið framúr ummæli uttanlands og eru flestøll gittartíðarrit á einum máli um, at Ólavur og framførslur hansara eru tónlistarliga á hægsta altjóða stigi. Les ummæli
Aldubáran[rætta | rætta wikitekst]
Ólavur Jakobsen var við til at stovna og er limur í føroyska tónleikabólkinum, kamarorkestrinum Aldubáran, sum spælir klassiskan tónleik, bæði nýggjan tónleik, sum er skrivaður til Aldubáruna, og eldri klassisk verk.[3]
Tónleikaútgávur[rætta | rætta wikitekst]
Egnar útgávur[rætta | rætta wikitekst]
- Awake, my Soul, and Sound your Strings. Tutl, november 2012.
- Forever Gone (við Brandenburgisches Staatsorchester) Tónleikur eftir Óla Jógvansson/Baroli Music, staklag Mai 2015
Útgávur saman við øðrum[rætta | rætta wikitekst]
Ólavur Jakobsen hevur verið við til at spælt og/ella komponera/arrangera/framleitt fleiri tónleikaútgávur:
- Eftir Regnið (Lív Dam)
- Boreas
- Advents- og Jólasálmar (Ernst S. Dalsgarð)
- Surrounded (CAPUT)
- Dedicated (Aldubáran)
- Tú lýsti (Regin Dahl)
- Nicolina syngur í Sandavágs kirkju (2003)
- Signaða sól (Sanna í Brekkunum)
- Afturundirgerð (Aldubáran)
- Just Before the Dawn (Corona Guitar Kvartet)
- Dámliga Gøtan (Tvey av Kamarinum)
- Don Quixotte (Kim Helweg) (Collegium Musicum)
- Glóð (Páll Sólstein/Aldubáran)
- Fýra bjarkir (Peter Hentze Niclasen) (2009) [4]
- Dancing Raindrops (Sunleif Rasmussen) (mars 2011)
- Janus er ein stjørna (Aldubáran) (desember 2011)
- Light and Darkness (Anna Klett. Tónleikur eftir Kristian Blak) (desember 2012)
- If you wait (Track 2 on Story Music by Teitur (2013) [5]
- Lost and Found (With Ensemble Svabonio) (2017) Music by Jens Christian Svabo TUTL [1]
Álitisstørv[rætta | rætta wikitekst]
Ólavur Jakobsen hevur / hevur havt fleiri álitisstørv m.a.:
- Nevndarlimur í Konsertfelagnum (2003-2009) Konsertfelagið
- Formaður í Einleikarafelag Føroya (2007-2013) Einleikarafelag Føroya
- Føroyskt umboð í Nordisk Råds Musikpris (2007/09) www.norden.org
- Tónleikaraumboð í fyrstu úrtøkunevndini (2007-08) í Listaleypinum www.nlh.fo
- Formaður í Listafólkasamband Føroya, LISA, starvsnevndarlimur síðan 2010, formaður 2012-13.[6]
- Nevndarformaður og dagligur leiðari í tónleikabólkinum Aldubáruni, (1998-2005)
- Ein av stigtakarunum til og samskipari (2005-) av Musikkskúla Miðnámi, ið er fyrireikingarskeið til hægri lesnað fyri evnaríkar tónleikarar. www.tm.fo
Keldur[rætta | rætta wikitekst]
- ↑ TM.fo
- ↑ Aktuelt.fo, Ólavur Jakobsen ger fløgu til altjóða marknaðin
- ↑ Aldubaran.com
- ↑ Olavurjakobsen.com
- ↑ Gaffashop.dk
- ↑ Listafólkasamband Føroya (LISA)
Ávísingar úteftir[rætta | rætta wikitekst]
- OlavurJakobsen.com
- Aldubaran.com, Ólavur Jakobsen


text:
GULKORT Luzern leikari Marvin Schulz.
MÁL til Luzern. Málskjútti Christian Schneuwly.
ROYND Á MÁL. Luzern leikari Francesco Margiotta roynd á mál.
ROYND FRANMVIÐ MÁL. Luzern leikari Christian Schneuwly roynd framvið mál.
ROYND FRANMVIÐ MÁL. Luzern leikari Christian Schneuwly roynd framvið mál.
ROYND FRANMVIÐ MÁL. Luzern leikari Pascal Schürpf roynd framvið mál.
ROYND Á MÁL. Luzern leikari Otar Kakabadze roynd á mál.
ROYND Á MÁL. Luzern leikari Pascal Schürpf roynd á mál.
ÚTSKIFTING KÍ. Leikari Semir Hadzibulic út. Leikari Steinbjørn Olsen inn.
ROYND FRANMVIÐ MÁL. Luzern leikari Pascal Schürpf roynd framvið mál.
ROYND FRANMVIÐ MÁL. Luzern leikari Christian Schneuwly roynd framvið mál.
ROYND Á MÁL. Luzern leikari Blessing Eleke roynd á mál.
ROYND Á MÁL. Luzern leikari Blessing Eleke roynd á mál.
STÓRUR MØGULEIKI. Luzern leikari Idriz Voca stórur mál møguleiki.
ROYND Á MÁL. Luzern leikari Idriz Voca roynd á mál.
GULKORT KÍ leikari Kristian Joensen.
ROYND Á MÁL. Luzern leikari Idriz Voca roynd á mál.
ÚTSKIFTING KÍ. Leikari Jóannes Bjartalíð út. Leikari Boris Dosljak inn.
ROYND FRANMVIÐ MÁL. Luzern leikari Stefan Kezevic roynd framvið mál.
ÚTSKIFTING KÍ. Leikari Páll Klettskard út. Leikari Torbjørn Grytten inn.
ROYND Á MÁL. Luzern leikari Silvan Sidler roynd á mál.
ROYND FRANMVIÐ MÁL. Luzern leikari Otar Kakabadze roynd framvið mál.
ÚTSKIFTING Luzern. Leikari Chef Eric Tia út. Leikari Blessing Eleke inn.
ÚTSKIFTING Luzern. Leikari Shkelqim Demhasaj út. Leikari Francesco Margiotta inn.
ROYND FRANMVIÐ MÁL. Luzern leikari Christian Schneuwly roynd framvið mál.
ROYND Á MÁL. Luzern leikari Marvin Schulz roynd á mál.
ROYND FRANMVIÐ MÁL. Luzern leikari Pascal Schürpf roynd framvið mál.
ROYND FRANMVIÐ MÁL. Luzern leikari Marvin Schulz roynd framvið mál.
ROYND Á MÁL. Luzern leikari Christian Schneuwly roynd á mál.
ROYND FRANMVIÐ MÁL. KÍ leikari Páll Klettskard roynd framvið mál.
ROYND Á MÁL. Luzern leikari Marvin Schulz roynd á mál.
GULKORT KÍ leikari Ísak Simonsen.
ROYND Á MÁL. KÍ leikari Jóannes Danielsen roynd á mál.
ROYND Á MÁL. KÍ leikari Páll Klettskard roynd á mál.
ROYND Á MÁL. Luzern leikari Lazar Cirkovic roynd á mál.
ROYND Á MÁL. Luzern leikari Pascal Schürpf roynd á mál.
ROYND FRANMVIÐ MÁL. Luzern leikari Pascal Schürpf roynd framvið mál.
ROYND FRANMVIÐ MÁL. Luzern leikari Chef Eric Tia roynd framvið mál.
ROYND Á MÁL. Luzern leikari Pascal Schürpf roynd á mál.


text:
2824.16 - Háttaløg I
Skeiðsnummar
2824.16
Heiti
Háttaløg I
ECTS
10
Fortreytir
Miðnámsútbúgving ella samsvarandi førleika Grundleggjandi telduførleikar, herundir Excel
Endamál
Endamálið við skeiðnum er at geva tí lesandi eitt yvirlit yvir og innlit í tey vanligastu kvantitativu háttaløgini, sum verða nýtt í samfelagsfrøði, herundir lýsandi hagfrøði (descriptive statistics) og útleiðandi hagfrøði (inferential statistics), og at menna praktisku førleikarnar hjá tí lesandi at nýta hesi háttaløg í einari greining.
Innihald
Innsavnan og skipan av kvantitativum data, har undirvíst verður í, hvussu ein kann savna saman hesi data (herundir spurnarkanningar), og hvussu tey kunnu setast upp, soleiðis at sum mest av informasjónsvirði fæst uppá einfaldasta máta. Givin verður frálæra í teimum mest brúktu hagfrøðiligu amboðunum, sum verða brúkt innan kvantitativ háttaløg (lýsandi hagfrøði, hagfrøðiligum inferensi, venjing í hypotesutest, sammeting av bólkum, korrelasjón og regresjón).
Læru- og undirvísingarhættir
Fyrilestraundirvísing og venjingar tilsamans 60 tímar. Dentur lagdur á, at tann lesandi umframt at lesa og seta seg inn í pensum til hvønn skeiðsgang eisini er til staðar í sjálvari undirvísingini og luttekur virkin í øllum venjingum.
Læruúrtøka
Eftir lokið skeið skulu tey lesandi • Duga at greiða frá teimum kvantitativu og hagfrøðiligu háttaløgum, sum hava verið viðgjørd á skeiðnum. • Skilja grundleggjandi hagfrøðilig hugtøk og duga at greiða frá hvussu hesi kunnu brúkast í einari kvantitativari kanning. • Duga at savna kvantitativ data saman í samband við ein spurdom, og at brúka viðkomandi forrit til at lýsa hesi data við talvum og grafum. • Duga at brúka tey analytisku amboðini tey hava lært til at gera eina eina kvantitativa greining í verki. • Hava førleikar til sjálvstøðugt og kritiskt at meta um dygdina í einum datasetti, og verða før fyri at meta um fyrimunir og vansar við kvantitativum háttaløgum.
Próvtøkuháttur
Tvær skrivligar heimauppgávur, og munnlig próvtøka. Skrivligu heimauppgávurnar telja 50%, og munnliga próvtøkan telur 50%.
Próvdøming
Uttanhýsis
Próvtalsstigi
P-talsstigin
Lestrarlisti
Umleið 600 síður
Ábyrgd
Jens Christian Svabo Justinussen


text:
AB skrivaði í gjár:
Ein kendur havnarmaður fyllir 70 ár í dag, mikudagin 10. juli 2019. Tað er Hans Birgir Hansen, sum vit øll eisini kenna sum "Bigge".
Hans Birgir hevur í fleiri ár verið trúfastur fjeppari og trummari til dystirnar hjá AB. Hann er still going strong, hóast árini nú eru vorðin sjeyti.
AB hevði eina hugnaløtu saman við Bigga í AB-húsinum í kvøld, har allir leikararnir á Betra-liðnum og onnur komu á gátt at heiðra Bigga á føðingardegnum.
Vit í Argja Bóltfelag ynskja Hans Birgir hjartaliga tillukku við runda føðingardegnum!


text:
Í skrivligum fyrispurningi hjá Heina O. Heinesen frá 2011 skrivaði hann soleiðis: ”Landsverk hevur prosjekterað (tunnil) tunlar eystur um fjall í mong ár. Hetta málið er so gamalt, at tað var onkur, sum skeyt upp, tá grót skuldi fyllast út í Haraldssund í 1984, í staðin fyri at gera eitt ljótt grótbrot, at bora tunnil eystur gjøgnum fjallið”. Hetta eru 35 ár síðani og støðan er akkurát tann sama í dag, vit tosa enn um at gera hesar somu tunlar.
Tunlarnir norður um fjall hava tænt fyri seg. Árnafjarðartunnilin, sum knýtir Árnafjørð til Klaksvíkina, er frá 1965 og Hvannasundstunnilin, sum knýtir alt øki eystan múla, t.v.s. Norðdepil, Hvannasund, Viðareiði og aðrar smáar bygdir, til Klaksvík, bleiv liðugur í 1967. Eingin lappaloysn, so sum ljóskurvar ella líknandi uppskot, kunnu loysa hendan trupulleikan. Tað er neyðugt við nýggjum tunlum.
Trygdin er als ikki nøktandi. Skuldi eitt ógvusligt óhapp hent og eldur komi í, er alt ov vandmikið at fara inn at hjálpa. Óhapp hava vit havt meiri enn nokk av í tunlunum norður um fjall. Tøl frá landsverk vísa, at tunlanir norður um Fjall hoyra til bólkin “meiri enn 1 óhapp/km/ár,” sum er ringasti bólkur at vera í viðvíkjandi óhappum. Spurningurin er bara nær tað stóra óhappið hendir.
Verandi tunlar klára heldur ikki at svølgja nógvu ferðsluni, vit hava í dag. Í 2018 koyrdu í miðal 1378 akfør ígjøgnum teir um døgnið, harav 89 lastbilar í miðal um døgnið. Lastbilarnir passa ikki inn í øll víkiplássini, sum mangan skapar forvirring í tunlunum. Tað er ikki óvanligt at turistar koyra 30-50 km/t, har teir samla langar halar inni í tunlunum. Tað er heldur ikki óvanligt, at hesir somu turistarnir fara inn í víkiplássini, tá teir ikki eiga at halda av. Hetta setur ferðsluna í eina sera vandamikla støðu.
Vinnulívið er eisini nógv darvað av hesum fløskuhálsinum. Tað er serliga flutningurin við stórum lastbilum, sum er torførur at fáa norð og av tí sama blívur tað dýrt fyri økið eystan Múla.
Hyggur man aftureftir sær tað svart út, tí hesir tunlarnir eru sum ein fløska á vegnum, ið bara er blivin sparkað longur fram, hvørjaferð man er komin fram á hana. Hóast teir blivu samtyktir í 2009, var eingin vilji til at seta pengar av til tunlarnar. Í dag sigst tó, at byrjað verður eftir at Hvalbiartunnilin er liðugur at bora ígjøgnum. Hesaferð má lyftið haldast.
At sleppa út í Gerðabø er, eftir mínari meting absolut besta loysnin. Hetta er linjuføringin vit eiga at leggja okkum eftir, soleiðis at vit ikki aftur spara eftir reyv, sum í so nógvum øðrum prosjektum kring landið. Nú mugu vit hyggja fram ímóti, at tunlarnir verða gjørdir sum skjótast, heldur enn at peika út og siga hvør ikki hevur handlað.
Vit í Miðflokkinum hava tunlarnar norður um fjall á valskránni og vilja gera okkara fyri at hetta verður framt. Hetta er eitt av fyrstu málunum, sum skal fyri tingið og finnast fígging til, eftir okkara tykki.
Steffan Klein Poulsen, løgtingsvalevni hjá Miðflokkinum


text:
eMóttøka
Gev viðskiftafólkunum røttu móttøkuna. Við eMóttøkuni bjóða vit eina talgilda heildarloysn, so tú á besta og skjótasta hátt kanst bjóða viðskiftafólki tínum vælkomnum. Heildarloysnin umfatar ein brúkaravinaligan og flottan skíggja, har viðskiftafólkini kunnu skráseta seg og ge...
Gev viðskiftafólkunum røttu móttøkuna. Við eMóttøkuni bjóða vit eina talgilda heildarloysn, so tú á besta og skjótasta hátt kanst bjóða viðskiftafólki tínum vælkomnum. Heildarloysnin umfatar ein brúkaravinaligan og flottan skíggja, har viðskiftafólkini kunnu skráseta seg og geva tær boð um, at tey eru komin. Tú fært boðini beint á fartelefonina, soleiðis at tú skjótast gjørligt fært tikið ímóti í móttøkuni.


text:
-
Elche - Matola
nálægt Elche, Valencia (España)
TrailRank: 8
-
Ruta alternativa al Lidl
nálægt Elche, Valencia (España)
TrailRank: 3
Flokkar í Elx, Valencian Community (Spain)
- Bestu fjallahjól ferlar í Elx, Valencian Community (Spain)
- Bestu Fjallaferð ferlar í Elx, Valencian Community (Spain)
- Bestu hjóla ferlar í Elx, Valencian Community (Spain)
- Bestu hlaup ferlar í Elx, Valencian Community (Spain)
- Bestu hlaupaslóð ferlar í Elx, Valencian Community (Spain)
- Bestu fjallaklifur ferlar í Elx, Valencian Community (Spain)
- Bestu hjólaferðir ferlar í Elx, Valencian Community (Spain)
- Bestu ganga ferlar í Elx, Valencian Community (Spain)
- Bestu mótorrhjólaferð ferlar í Elx, Valencian Community (Spain)
- Bestu skíði utan svæða ferlar í Elx, Valencian Community (Spain)
- Bestu hjólaslóðir ferlar í Elx, Valencian Community (Spain)
- Bestu fjórhjól ferlar í Elx, Valencian Community (Spain)
- Bestu hestaferð ferlar í Elx, Valencian Community (Spain)
- Bestu klettaklifur ferlar í Elx, Valencian Community (Spain)
- Bestu inline skating ferlar í Elx, Valencian Community (Spain)
- Bestu skauta ferlar í Elx, Valencian Community (Spain)
- Bestu lest ferlar í Elx, Valencian Community (Spain)
- Bestu utanvega ferlar í Elx, Valencian Community (Spain)
- Bestu bíll ferlar í Elx, Valencian Community (Spain)
- Bestu nordic walking ferlar í Elx, Valencian Community (Spain)
- Bestu enduro ferlar í Elx, Valencian Community (Spain)
- Bestu multisport ferlar í Elx, Valencian Community (Spain)
- Bestu Recreational vehicle ferlar í Elx, Valencian Community (Spain)
- Bestu Segway ferlar í Elx, Valencian Community (Spain)
- Bestu Fjallabrun ferlar í Elx, Valencian Community (Spain)
- Bestu ebike ferlar í Elx, Valencian Community (Spain)


text:
Avgjørt er nú, hvar pengarnir frá Skótahjálpini í ár fara. Eins og vanligt verður peningurin latin til tvey endamál - eitt í Føroyum og eitt uttanlands.
Føroyski parturin av pengunum fer til Petø-venjingar til børn og ung millum seks mánaðir og 18 ár. Petø-venjingar eru venjingar til teirra, ið hava cerebrala paresu - tað, sum vanliga verður kallað spastiskt lammilsi.
Venjingarnar eru kropsligar venjingar, sum verða framdar av fysioterapeutum. Venjingarnar eru á tí støði, har barnið er, soleiðis at man fær stimbrað barnið til at vera luttakandi í venjingunum. Eftir besta førimuni verður miðjað ímóti, at barnið ger venjingarnar sjálvstøðugt, og tey verða tí býtt upp í smærri bólkar eftir aldri og støði.
Stuðulin frá Skótahjálpini skal brúktur til útgerð, sum skal vera við til at gera venjingarnar aldurssvarandi og stuttligar, so børnini læra ígjøgnum spæl. Venjingarnar fara fram á Klaksvíkar Sjúkrahúsi.
Útlendska verkætlanin, ið pengar verða lætnir til, er verkætlanin ROOF í Serbia.
Evropiska skótasambandið, FOSE, hevur fleiri skótaverkætlanir, sum eru menningarætlanir fyri skótar og umhvørvi teirra í økjum, har lítið er av peningi.
Føroyska Skótahjálpin hjálpir í ár verkæltanini ROOF, Real Opportunity for Our Future, í Bela Palanka í Serbia. Skótavirksemi hevur verið har í nógv ár, men útbúnaðurin er sera slitin og hevur tørv á størri ábøtum.
Skótarnir í økinum gera týðandi arbeiði fyri børn og ung við at geva teimum góðar náttúruupplivingar, og gjørnum skótarbeiðið skulu tey mennast til at gerast góðir borgarar. Innkomni peningurin fer til nýtt tak á skótahúsið.
Skótahjálpin í ár verður frá 20. til 27. september.
- Skótar hjálpa, eisini hvørjum øðrum, sigur leiðslan fyri Skótahjálpina.


text:
Miðilin L'Equipe skrivar at Ronaldo var í luftini í 0,73 sekund og at bólturin hevði eina ferð á 71,3 km/t tá ið Ronaldo hevði stútað hann.
L'Equipe skrivar eisini at Ronaldo hoppaði 76,2 sentimetrar upp og at høvd hansara kom upp á 2,61 metrar, tá ið hann rakti bóltin. Tað er hægri enn tvørliggjarin (2,44 metrar).
Men sambært norska miðlinum TV2, sum endurgevur franska landsliðsvenjaran í flogbólti, Laurent Tillie, so hoppa flogbóltsleikarar millum 95 og 110 sentimetrar upp, og onkur hevur hoppað upp í 130 sentimetrar.
Um tú veitst okkurt, sum VP ikki veit - skriva so til vp@vp.fo


text:
Fyrsta Mósebók, kapittul 2
Menniskjan í Eden
v1
Soleiðis vórðu himin og jørð og allur herur teirra fullgjørd.
v2
Og Guð fullgjørdi á sjeynda degi verk sítt, sum hann hevði skapað; og hann hvíldi á sjeynda degi frá øllum verki sínum, sum hann hevði skapað.
v3
Guð vælsignaði hin sjeynda dagin og halgaði hann, tí á honum hvíldi Guð frá øllum verki sínum, sum hann hevði skapað og gjørt.
v4
Hetta er søgan um uppruna himins og jarðar, tá ið tey vórðu skapað.
v5
Tá ið Harrin Guð skapaði jørð og himin – men á vøllum jarðar var enn als eingin runnur til; og ongar urtir vuksu enn á markini, av tí at Harrin Guð enn ikki hevði latið tað regna á jørðina, og eingir menn vóru til at dyrka jørðina;
v6
men upp úr jørðini kom kelda og vætaði alla markina –
v7
tá myndaði Harrin Guð mannin av mold jarðar og blásti lívsanda í nasar hans, og soleiðis varð maður til livandi skepnu.
v8
Síðan plantaði Harrin Guð aldingarð í Eden í eysturlandi; og har setti hann mannin, sum hann hevði myndað.
v9
Og Harrin Guð læt úr dyrkilendinum spretta upp alskyns trø, frálík á at líta og góð til matna og í miðjum aldingarði lívsins træ og træ kunnleikans um gott og ilt.
v10
Úr Eden rann stórá til at væta aldingarðin; fyri uttan greinaðist hon sundur og varð til fýra áir.
v11
Hin fyrsta eitur Pisjon; hon rennur kring um alt landið Hávila, har sum gullið finst;
v12
og gullið har í landinum er gott; har finst eisini bdellium og sjóhamsteinur.
v13
Onnur áin eitur Gihon; hon rennur kring um alt landið Kusj
v14
Triðja áin er Hiddekel; hon rennur fyri eystan Assýriu. Fjórða áin er Frat.
v15
Og Harrin Guð tók Ádam og setti hann í aldingarðin Eden til tess at dyrka hann og varða um hann.
v16
Men Harrin Guð beyð Ádami og segði: «Av øllum trøum er tær loyvt at eta eftir vild;
v17
men av træi kunnleikans um gott og ilt skalt tú ikki eta; tí at so skjótt, sum tú etur av tí, skalt tú vissuliga doyggja!»
v18
Harrin Guð segði nú: «Ikki er gott, at maðurin er einsamallur; eg vil gera honum medhjálp, sum hóskar honum.»
v19
Og Harrin Guð myndaði úr mold øll djór á markini og allar fuglar himinsins og læt tey koma fram fyri Ádam til tess at sjá, hvat navn hann fór at geva teimum, tí at hvør livandi skepna skuldi bera tað navn, sum hann gav henni.
v20
Ádam gav øllum fenaðinum og fuglum himinsins og øllum djórum á markini nøvn – men til sín sjálvs fann Ádam onga hóskandi medhjálp.
v21
Tá læt Harrin Guð fastan svøvn koma á Ádam; og tá ið hann var sovnaður, tók hann eitt av rivjabeinum hans og fylti aftur í aftur við holdi.
v22
Og Harrin Guð myndaði konu av rivinum, sum hann hevði tikið av Ádami og leiddi hana til Ádams.
v23
Tá mælti Ádam: «Hesa ferðina er tað bein av mínum beinum og hold av mínum holdi; hon skal kallast kallinna, tí av kallmanni er hon tikin!»
v24
Tí fer maður frá faðir og móður og heldur seg aftur at konu síni, og tey verða eitt hold.
v25
Tey vóru nakin, bæði Ádam og kona hansara, men blúgvaðust tó ikki.


text:
Ríkisveitingin verður tiðnað aftur
20. apríl 2016
So skjótt, Sambandsflokkurin kemur aftur í landsins leiðslu, verður prístalsviðgerðin av Ríkisveitingini sett í verk aftur
Hetta er eitt lyfti, sum flokkurin gevur, eftir at Fjúrtanda September Samgongan í gjár skerdi tryggastu inntøku Føroya.
Hetta er aðru ferð, at fullveldispolitikarar í óðum verkum – og uttan nakra viðgerð í Løgtinginum – frásiga sær rættin til hesar inntøkur, ið fara beinleiðis inn á landsins fíggjarlóg.
Ríkisveitingin er ein rættur, ið Føroyar hava, og hon er ein náttúrlig umfordeiling í ríkinum. Harumframt er veitingin beinleiðis fígging til fólkapensjón og onnur sosial øki í Føroyum, t.d. heilsuverk og serforsorg.
Tað er hugstoytt, at Javnaðarflokkurin enn eina ferð er við til at gera seg inn á tað, ið føroyskir fólkapensjónistar og veikir bólkar í samfelagnum seta sítt álit á.
Fyrst skar samgongan undir javnaðarløgmanni beinleiðis í fólkapensjónini, og nú verður eisini skorið í fíggingini av fólkapensjónini. Uttan prístalsviðgerð minkar virðið, og tað er ein skerjing av veitingini.
Henda politikk tekur Sambandsflokkurin sum sosial-liberalur flokkur og ríkisfelagsskapsflokkur frástøðu frá, og Sambandsflokkurin vil rulla aftur hesar skeivu avgerðir, tá ið flokkurin aftur kemur í landsstýrið.
Bárður S. Nielsen
Formaður Sambandsfloksins
RN
Aftur


text:
Kaj Leo spyr um innlegging av børnum saman við vaksnum á Psykiatriska deplinum
12. november 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning (§ 52a) um innlegging av børnum saman við vaksnum á Psykiatriska deplinum á Landssjúkrahúsinum. Svarast skal í seinasta lagi 10 yrkadagar eftir, at spurningurin er latin inn
Kann landsstýriskvinnan greiða nærri frá:
1. Er tað rætt, at børn nýliga hava verið innløgd saman við vaksnum á Psykiatriska deplinum á Landssjúkrahúsinum?
2. Hvørji ítøklig tiltøk eru sett í verk seinastu tíðina ella í 2018, fyri at bøta um umstøðurnar hjá børnum á Psykiatriska deplinum á Landssjúkrahúsinum?
Viðmerkingar
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað hevur áður verið ført fram, at børn verða innløgd á Psykiatriska depilin á Landssjúkrahúsinum saman við vaksnum, hóast tað av fakfólkum verður frárátt at gera tað og í okkara nærmastu grannalondum verður hetta ikki gjørt.
Løgtingsins Umboðsmaður nevnir í Frágreiðing frá eftirlitsvitjan á Psykiatriska deplinum á Landssjúkrahúsinum 20. oktober 2016 fylgjandi: “Undir eftirlitsvitjanini varð upplýst, at eitt barn yngri enn 15 ár var innskrivað á opnu eindini á P40, tað vil siga saman við vaksnum.”
Tað, sum verður nevnt 'avskerming' og foreldrainnlegging, er ikki nøktandi og eigur ikki at verða góðtikið í einum framkomnum, demokratiskum samfelag, sum gevur seg undir Altjóða Mannarættindasáttmálan.
At enda sigur Kaj Leo Holm Johannesen, løgtingsmaður, í sínum viðmerkingum, at tað vísir seg framvegis at verða stórur tørvur á betringum og menning á hesum økinum. Tí verður hesin fyrispurningur settur.
Sambandsflokkurin
RN
Aftur


text:
Vælkomin til Olafsdottir.fo
Vælkomin til olafsdottir.fo - Leingi er tað, ið væl skal vera.
Tit hava kanska lagt merki til at bloggurin hevur ligi nakað stillur seinastu mánaðarnir og tað er ikki heilt uttan grundgeving. Nei eg eri ikki givin at blogga, men eg havi hinvegin stríðst eitt sindur við at finna útav hvat samlaði identiteturin hjá Olafsdóttir skal vera.
Síðan eg avgjørdi at stovna mína egnu fyritøku fyri nú næstan tveimun árum síðan, er fyritøkan bara vaksin í tilboðum og eri eg farin frá at bara selja plakatir til at gera fleiri ting, so sum :
Plakatsølu
Myndatøkur
Marknaðarførðing
Heimablídni
Fyrilestrar/skeið
Harafturat eri eg í gongd við at yvirtaka bóndagarðin hjá foreldrinum, hettar inniber at eg eri farin aftur á skúlabonk tvey kvøld um vikuna - bóndaskúla. So tú kanst sagtans siga at eg havi nógv jørn í eldinum.
Avbjóðingin hevur tí verið og er framvegis at fáa alt at ganga upp í eina hægri eind. Eg elski framvegis at vera mín egni stjóri, men má erliga viðganga at eg arbeiði so at siga altíð - ikki tí tað er nakað galið í tí, tvørturímóti, tí eg elski at arbeiða og mítt arbeiði er jú tað sum upprunaliga vær mítt frítíðarítriv.
MEN tá eg somuleiðis eri kona og mamma, má eg minnast til at halda familjutíð - Tað er hettar sum eg ikki havi verið so góð til og havi tíðskil brúkt nógv av summarinum upp á at finna eina balansu, samstundis sum eg lat heimasíðugerð til eina aðra fyritøku. Summari hevur verið brúkt til arbeiði, men eisini sjálvransakan - tí eg vil sjálvandi vera tann besta versónin av mær sjálvari hvønn dag. Eisini teir dagar har vit ikki sova um náttina, tá støvsugarin ikki riggar og vaskiklæðini eru um ein háls, viðhvørt tekur gerandisdagurin yvirhond, men tað ger hann hjá okkum øllum ikki so ?
Beint nú siti eg hálvklár til mína næstu myndatøku um hálvan tíma, buksurnar má eg skifta tí tær eru tað bera tannkrem og snor, eg havi oyrastingir (Helt tað vóru bara børn sum fingu tað), hári hevur fingið yvirdosis av turrshampoo og kaffi er blivi kalt. Alt sum eg burdi klára í dag, klári eg heilt sikkurt ikki - men tað er tíðanbetur aftur ein dagur í morgin og tað skal nokk ganga tað heila.
Nú er heimasíðan so enduliga klár, við .fo enntá - Eisini er webshoppin flutt á hesa síðuna og ber nú til at gjalda við gjaldskortið á síðuni. Eg sendi framvegis kring allan heimin og eru plakatirnar og postkortini øll prentaði í Føroyum.
Bara ein lítil lívs updatering frá mær úr Æðuvík, vónandi taka tit líka væl ímóti olafsdottir.fo, sum fyrrverandi síðum. Tit fittu fylgjarir eru uttan yva orsøkin til at eg í dag eri komin so langt sum eg eri og eri eg tykkum eviga takksom <3
Bloggurin verður framyvir ein meira yvirskipa og persónlig frágreiðing úr mínum egna lívið - enn gerandisgleðir, men nokk eisini okkurt meira.
Tit eru sjálvandi altíð vælkomin við uppskotum og spurningum, entin her á blogginum, við at senda ein teldupost ella eini boð á facebook/instagram.
x
Harriet, Olafsdóttir


text:
5014.17 - Databasur og SQL
Skeiðsnummar
5014.17
Heiti
Databasur og SQL
ECTS
7,5
Fortreytir
Innleiðing í teldufrøði, Innleiðandi forritan við C++ / Java.
Endamál
Endamálið við hesum skeiði er at geva eina fyrstu innleiðing í databasur og DBMS-skipanir til umsiting av databasum, databasumáli SQL og bygnað av databasum.
Innihald
Skeiðið byrjar við eini innleiðing til DBMS-skipanir, tað heldur fram við umrøðu av ER-modelli, ER-diagram, relatiónsútrokningar og relatiónsskema. At enda vera 3NF, BCNF og design algoritmur umrøddar. Parametrar til goymslustøðir, og databasu-koyringar eru seinastu evnir í skeiðinum.
Læru- og undirvísingarhættir
Fyrilestrar og venjingar, sum tey lesandi fáa við byrjan av skeiðinum. Loysnir verða gjøgnumgingnar í tímunum. Skeiðið byrjar í viku 23. mars 2017 við undirvísing hvønn mánadag og hósdag frá kl. 9 til 15 í 8 vikur. Undirvísingin verður avtalað nærri við skeiðsbyrjan. Undirvísingin fer fram í Ovastovu. Luttøka í tímunum verður staðiliga viðmæld.
Læruúrtøka
Tá skeiðið er liðugt skal tann lesandi kunna: • gera eitt eksternt databasu model við brúk av ER-modellinum. • gera eitt tilsvarandi hugtaksligt databasu model fyri tað eksterna databasu modellið. • installera eina Postgres DBMS skipan og skapa eina databasu. • gera og koyra lág- til miðal torførar SQL fyrispurningar. • definera og forklára relatiónsdatabasu modellið, og tær mest týðandi data bindingar í hesum modelli. • forklára møguligu orsøkirnar og avleiðingarnar av endurtøku-avleiddum trupulleikum til viðlíkahald av data. • definera 3NF, BCNF og koyra syntesu algoritmuna til at náa 3NF. • greiða frá hví koyringar (transactions) vera brúktar og forklára ACID-koyringar. • greiða frá konflikt-seriabilitet og deadlock, og hví hesi hugtøk eru týðandi fyri koyringar.
Próvtøkuháttur
Próvtøkan er munnlig, grundað eitt bólkaarbeiði við einari rapport. Rapportin telur 50% og próvtøkan 50% í próvtøkumetinum. Lesandi sum ikki standa skeiðið fáa møguleika fyri at betra um rapportina og eina nýggja próvtøku.
Próvdøming
Uttanhýsis
Próvtalsstigi
7-talsstigin
Lestrarlisti
Database System Concepts - Paperback, 6th edition, McGraw Hills Co. 2010 by Abraham Silberschatz, Henry F. Korth, and S. Sudarshan.
Ábyrgd
Hans Blaasvær


text:
Setanarrøðan, táið ráðstevnan "Vinna & Vælferð" varð hildin í Løkshøll fríggjadagin.
Ætt eftir ætt
Í einum av mest brúktu sálmunum millum fólk okkara verður tikið til: ”Øldirnar fara,
øldir munnu koma, ætt eftir ætt søkkur undir mold.” Í grundini er hetta bert ein staðfesting av tí sum øll vita, men kortini ein áminning um, at tey ymsu ættarliðini hava ábyrgd av hvørjum øðrum, bæði aftureftir og fram í tíð. Tað er eitt aspekt, sum dregur fleiri spurningar við sær, um solidaritet, burðardygd, yvirskipaða hugsan, vísdóm, menning o.s.fr.
Tað er ikki av ongum, at tikið verður upp evnið: Vinna & vælferð. Saman við fleiri øðrum faktorum er vinnan undirstøðan undir vælferðini. Ymiskt er hvussu hildið verður, at hendan vælferðin skal skipast og skrúvast saman, alt eftir hvussu politiski og hugsjónaðarligi reykurin stendur á fólki, men tey flestu eru helst samd um, at onkur samfingin strategi má vera, skal vælferðin halda yvir tíð. Alternativið er at gjøtla til miðis frá degi til dags sum Øskudólgur og sópingarkonan, ið flyta seg alt eftir sum kringumstøðurnar nú skipa gerandisdagin og spyrja: Hvussu skulu vit liva, táið vit koma saman?
Tað eru nakrir avgerandi tættir, ið bera einum framkomnum samfelag. Ein skikkað skúlaskipan, undirstøða í vegum, ferjum, flogførum, tyrlum og brúm, undirstøða í ravmagni, undirstøða í samskifti og vinna og ídnaður. Ein samvirkandi strategisk politisk skipan, ið ikki bara virkar sum eitt responsibult demokrati, ússaligt bergmál í løtuni, men sum eitt strategiskt bulvirkið, hóast hugsaninar eru ymiskar, frá høgru til vinstru og frá loysing til samband, er eisini ein fyrimunur.
Føroyar eru ídag ímillum heimsins ríkastu lond. Kortini ikki nóg rík til at standa uppi av okkum sjálvum. Hugsi um fíggjarliga tilsetningin í útlendsku ríkisveitingini. Ríkidømi hevur tað við sær, at slaka verður á veitingarsíðuni, á útreiðslusíðuni, og tann brennandi spurningurin verður tá, yvir tíð, - megna vit at halda stand á inntøkusíðuni?
Hálvthundrað túsund fólk skulu mettast hvønn dag, og tað man vera eitt samfelt ynski, eisini politiskt, at vælferðin rakar øll onkursvegna. Tað eru nógvir træðrir í einum búskapi, eisini tí føroyska, sum halda støðinum uppi, men av góðum grundum, so lítil sum landmassin og tey klimatisku viðurskiftini eru í hesi stórhavstjóð, er tað eyðsæð, at vit í meira lagi enn onnur hava ein diarrébúskap, sum ger útflutningin týdningarmiklan, táið ein stórur partur av nýtsluni verður keypt í øðrum londum. Hetta krevur eisini eina javnvág yvir tíð, á sama hátt sum í landsins finansum, skal alt ikki falla, sum risastandmyndin – kolossurin - hjá Dánjali, ið var høg, framúr glæsilig og øgilig á at líta.
Tað eru tveir hættir ið kunnu brúkast, táið land, og fyri tann skuld eisini kommunur, skulu stjórnast. Annaðhvørt letur man afturvendandi kreppurnar stjórna ella hevur man eina munadygga politiska skipan, ið megnar at leggja til miðis nakað væl fram í tíð. Í meira lagi hava kreppurnar stýrt Føroyum. Vit hava latið staðið til og vóna tað besta í lagnutrúgv, fatalistar um ein háls, útreiðslurnar spola út av sær sjálvum, ofta í bláoygdum ovfarakæti, man skal jú veljast aftur fjórða hvørt ár, meðan hin beiski veruleikin afturvendandi høggur til á inntøkusíðuni.
Hesi seinastu árini hevur føroyska samfelagið verið í sannari undangongu. Rák og byrur hava verið við okkum. Rúgvan av tilfeingi er vaksin, prísurin á alimarknaðinum hevur verið óvanligur, rentan er at kalla ongin, oljukostnaðurin hevur lutfalsliga verið metlágur og tey, sum yvirhøvur hava tímað at tikið hendurnar úr lummanum, hava havt ivaleyst at tikið sær til. Kortini er stórt trýst á útreiðslusíðuni, og táið ein ella fleiri av hesum parametrunum taka eina aðra vend, fer javnvágin við vissu at falla ein annan veg - hin skeiva vegin.
Hava vit eina strategiska ætlan fyri, hvussu vit skulu møta tí beiska veruleikanum, sum kanska stendur nærri durðinum enn gott er? Hava lærdir menn og politikarar eitt boð uppá hvussu skiftandi konjunkturar á inntøkusíðuni kunnu stabiliserast, og væl tað, í mun til útreiðslusíðuna?
Hetta er neyðugt, um vælferðasamfelagið fyri øll skal hava ein møguleika. Motorurin í kapitalistisku skipanini er robustur og kann brúkast. Verður stempulferðin skákað, tamarhildin, regulerað, so er hann væl brúkiligur, men ansar ongin honum, ganga vitalu lutirnir skjótt út ígjøgnum blokkin. Somikið hava vit sæð, seinast í 2008. Ein lutfalsliga nýggjur trupulleiki er, at tað skjótt ikki fer at bera til at framleiða seg burturúr lágkonjunkturum, nú massivi veðurlagsmúrurin er vorðin eyðsýndari enn gott er, og tað fer neyvan at vera nógmikið átak, til tað, at bjarga heiminum, jørðini, at avgjaldsprimieraðir ravmagnsbilar fara at koyra kring um í Føroyum, drivnir av krunkasvartari tungolju av Sundsverkinum hjá interkommunala felagsskapinum SEV.
Skiftið frá landbúnaðarsamfelag til fiskivinnusamfelag er endaliga farið. Við tí gjørdist tað møguligt at tíggjufalda fólkatalið. Spurningurin er so, hvat næsta lopið verður, skal fólkatalið framhaldandi vaksa, ella kanska verður tað í eins stóran mun ein spurningur um hvussu vit skulu fáa vælferðarsamfelagið at hanga saman við verandi fólkatali. Alivinnan tykist hava lagt á tann industrialiseraða og burðardygga bógvin, nú eitt líka stórt bein í eksportinum sum fiskivinnan, men í stóran mun er politiska orðaskiftið framvegis merkt av veiðimentanini, tað snýr seg um hvør ið skal eiga rættin at veiða, hvør ið eigur tilfeingið, um veiðan skal skipast við fiskidøgum ella kvotum, hvussu stór avgjøldini skulu vera sum umboða óvanliga vinningin í einum avmarkaðum marknaði og ofta endar alt í einum miðleysum orðaskifti, har taparin við vissu er samfelagið hjá teimum, sum eftir okkum koma. Orðaskifti og lóggáva røkka líkasum ikki longur enn til tað, sum hendir frá tí at fiskurin verður tikin upp av havsins botni ella uppsjóvar - inn á bulvirkini við føroyskar bryggjur.
Ein partur av vælferðarsamfelagnum hjá okkara eftirkomarum liggur helst í júst hesi sferuni, frá bryggjukantinum, um virðisøkingarmekanismur, og út á bryggjukantin aftur, - til útflutnings. Endamálið við at flyta seg frá veiðimannasamfelagnum til eitt ídnaðarsamfelag er væl saktans ikki bara at industrialisera úr kendum tilfeingi, hesum sum endurvinnandi svimur í føroyskum sjógvi og sum fæst burturúr ferðandi fiskastovnum. Tað snýr seg eisini um at rúmka um ídnaðarsektorin, sum vit longu hava nakað av, serliga her í oynni.
Hetta átti at verið høvuðsbulurin í politiska kjakinum frameftir, hvussu tryggja vit eftirkomarum okkara eitt samfelag á sama ella hægri støði enn dagurin í dag kann bjóða okkum? Úr hesum kjaki fara at vella nógvir spurningar. Um kappingarføri í lønarlagi og dygd, um útflutningsráð og útflutningsfígging, um promovering av Føroyum sum framleiðaralandi, um gransking og menning o.s.fr. Og er tað so, at tað loysir seg at senda eina skel, tóvað upp av botni útfyri Rituvíkini til Vietnam til virkingar, ella at senda ein heilan tosk til Swinoujscie fyri at vera flakaskorin ella flaktur og saltaður til europeiskar marknaðir, hvør er so trupulleikin, og hvat fáa vit gjørt fyri at kompensera fyri tí eyðsædda kappingarmuninum? Og fáa vit ikki skilagóða framleiðslu burturúr tilfeinginum, sum vit eiga frammanundan, hvussu skulu vit tá kappast, um rávøran skal keypast og innflytast til framleiðsluna?
Tað hava vit ætlanir um at fáa nøkur boð uppá í dag. Bæði frá serfrøðingum og politikarum. Ymiskar fatanir eru vanligar og sjálvsagdar í einum demokratiskum samfelag, men harfyri eigur samvirkni hóast alt at vera um, hvagar man ætlar sær tað næstu, kanska, fjórðingsøldina. Til at hvessa okkum vitið hava vit heitt á Ragnar Ludvig Olsen, professara á lærda háskúlanum í Tromsø, fyri at tosa um Lønnsom utnyttelse av marine restråstoffer – nå og i fremtida og Sveinn Margeirsson, doktara í ídnaðarverkfrøði og stjóra í Matis at tosa um innovatión í virðisketuni av fiskatilfeinginum. Kanska hevur hann boð um, hvat ið skal til, fyri at koma longur fram á leið? Jan Ziskasen, FøroyaTele-stjórin fer at tosa undir heitinum: Mega trends og lítlu Føroyar. Hin vitbjarti Jákup Veyhe, besti eygleiðari í landinum, saman við stórteknaranum á Skála, Óla P., fer at geva okkum eina alternativa hugleiðing um dagsins evnið.
Eftir tað fara floksformenninir í teimum fýra stóru flokkunum at geva sítt boð uppá, hvussu samfelagið skal skrúvast saman, og hvussu fram skal farast, tey næstu árini. Ivaleyst eru teir ósamdir um kósina, men vónandi leggja teir valfepurin og tóma polemikkin frá sær eina løtu, fyri at geva okkum eitt boð um, hvussu vit varðveita vælferðarsamfelagið og framvegis eiga eitt slíkt í 2043.
Kringvarpsmaðurin Uni Holm Johannessen fer at leiða okkum ígjøgnum ráðstevnuna.
Vænti ikki at tað verður borið syngjandi at himni um allan heimin og um allar ævir, tað sum fæst burturúr ídag, men kundu vit við hesi stevnu sett hol á eitt lívsneyðugt orðaskifti, og kjak um, hvat ið skal til, eisini á politiska mótinum, fyri at halda stand sum eitt av heimsins bestu londum at búgva í, tá er nógv vunnið.
Hjartaliga væl komin øll somul. Hervið er ráðstevnan “Vinna & Vælferð” sett.
tórbjørn jacobsen


text:
03-06-2019
Umboðsmaðurin hevur viðgjørt eina klagu um, at Tórshavnar kommuna ikki svaraði trimum áheitanum um at viðgera feilir í útgjøldum av frítíðarpeningi hjá eini arbeiðskvinnu. Ikki fyrr enn klagað varð til umboðsmannin, fór kommunan undir at viðgera málið.
Í sínum fyrsta ummæli av klaguni róði kommunan fram undir, at klagarin sjálvur hevði ábyrgdina av feilunum í útgjøldunum av frítíðarlønini. Umboðsmaðurin minti kommununa á, at tað áliggur almennum myndugleikum sum partur av góðum fyrisitingarsiði at samskifta høviskliga og fara virðiliga við borgarum.
Tá samanum kom, vísti tað seg, at limir hjá Havnar Arbeiðskvinnufelag í lønarskipanini hjá Gjaldstovuni høvdu verið skrásettir ikki at hava rætt til frítíðarløn fyri ólagaliga arbeiðstíð, og at arbeiðskvinnan ikki hevði fingið frítíðarískoyti fyri eitt ár. Arbeiðskvinnan átti góðar 16.000 kr. til góðar. Sum framhald av klaguviðgerðini hjá umboðsmanninum fór kommunan at kanna, hvørjar aðrar arbeiðskvinnur høvdu fingið ov lítið útgoldið í frítíðarløn av ólagaligari arbeiðstíð.
Umboðsmaðurin var samdur við kommununi í, at handfaringin als ikki var nøktandi, men umboðsmaðurin hevði torført við at góðtaka frágreiðingina um, at tvey skriv í sama máli av misgáum duttu niður í millum, og at eitt triðja ikki skuldi vera móttikið. Umboðsmaðurin helt hetta benda á, at mannagongdirnar við inngangandi skrivum ikki vóru nóg væl skipaðar og mælti kommununi til at endurskoða hesar. (LUM 18/00023)


text:
Rørslufagnaður í Vági fríggjadagin 3. mai
Vágs kommuna skrivar á heimasíðu síni, at tey í morgin 3. mai 2019, fara at hava ABC tiltakið "Rørslufagnaður", sum liður í Mentanarvikuni í Vági. Hetta verður fyrsti Rørslufagnaðurin av trimum kring landið í mai í ár.
Rørslufagnaðurin verður í Vági skipaður í samstarvi millum Vágs kommunu, Vágs Skúla, Ítróttaháskúlan í Vági og Fólkaheilsuráðið.
Rørslufagnaðurin byrjar sum ein rørslugonga ígjøgnum býin, har byrjað verður við Vágs Skúla kl. 11 og øll skúlabørn leggja so leiðina yvir í Marghøllina – gangandi, dansandi, syngjandi, rennandi – ja í einum rørslufagnaði.
Rørslufagnaðurin
er fyri øll, so øll á leiðini, bæði fyritøkur, feløg, einstaklingar, gomul sum
ung, foreldur við børnum kunnu fara upp í rørslugonguna og koma yvir í
Marghøllina.
Í
Marghøllini verða rørsluspæl, sum Ítróttaháskúlin skipar fyri. Tónleikur er
eisini í Marghøllini. Og bjóðað verður ókeypis frukt og vatn.
Tiltakið
byrjar kl. 11 við Vágs Skúla, tá farið verður yvir í Marghøllina eftir
høvuðsvegnum í Vági. Og tiltakið endar kl. 13.
Øll
eru hjartaliga vælkomin at luttaka í Rørslufagnaðinum í Vági.


text:
Í sambandi við norsku kongavitjanina í Kina herfyri, luttóku 340 norsk vinnulívsfólk á ferðini. Hetta er størsta norska handilsdelegatión til nakað land nakrantíð. Á vitjanin vórðu 40 avtalur um samstarv og samhandil undirritaðar, tær flestu millum norskar og kinesiskar fyritøkur. Hesar avtalur fara at økja samstarvið, serliga innan øki sum sjóæti, shipping, talgilding, loftferðslu og heilsu.
Á ferðini varð eisini skipað fyri tiltøkum, har toppleiðarar í norskum og kinesiskum fyritøkum hittust, og har kunnað varð um ymisk viðurskifti. Kinesisku vinnulívsleiðararnir vístu stóran áhuga fyri at økja samstarvið við norskar fyritøkur.
Sambært norskum miðlum var norska vitjanin væleydnað, og ein staðfesting av, at viðurskiftini millum Noreg og Kina nú eru komin í rættlag aftur. Eisini var vitjanin eitt týðandi stig á leið fram móti einari fríhandilsavtalu millum Noreg og Kina. Hesar samráðingar eru nú í tryggari legu, og lagt verður upp til, at avtalan verður undirritað komandi ár.
Kelda: nho.no


text:
Nýtt
Námsfrøðihjálpari - óvist nær byrjað verður
Enn er óvist nær námsfrøðihjálparaútbúgvingin byrjar á Heilsuskúlanum. Myndugleikarnir hava upplýst, at tað enn nøkur viðurskifti, ið skulu fáast í rættlag, áðrenn byrjast kann við útbúgvingini. Heilsuskúlin fer at upplýsa her...[more]
Starv: Tímaløntur undirvísari í enskum og føroyskum
Heilsuskúli Føroya søkir tímaløntar lærarar at undirvísa í enskum C og B stigi og føroyskum C og A stigi Søkt verður eftir kandidatum, ella samsvarandi útbúgving, til at undirvísa og hava próvtøku, um lærugreinin verður...[more]
SØK INN NÚ, FREIST 1. NOVEMBUR !
FREISTIN AT SØKJA TIL HEILSUHJÁLPARA OG HEILSURØKTARA ER 1. NOVEMBUR. Heilsuhjálparaútbúgvingin byrjar í januar 2020 og heilsurøktaraútbúgvingin byrjar í mars 2020. Les meira um útbúgvingarnar her UMSÓKNARBLAÐ Stytt...[more]
Flest ungfólk á Heilsuskúlanum
Nýggjur heilsuhjálparaflokkur við 22 næmingum byrjaði á Heilsuskúla Føroya í dag. Seks av teimum eru undir 20 ár og fimm eru millum 21 og 25 ár. Tilsamans eru trettan næmingar undir 35 ár og níggju eru yvir 35 ár. Deilt eftir...[more]
So doyligt at Heilsuskúlin lá í Suðuroy
- Tað sum fleiri, næstan allar, av okkum hildu, var at tað var simpulthen so doyligt at skúlin var í Suðuroy, tí at so var man har bara til at ganga í skúla - altso man kundi gera so nógv sum man legði í, av skúlatingum, sigur...[more]
Lóg um námsfrøðihjálpara samtykt
Lógin um útbúgving til námsfrøðihjálpara er nú samtykt. Lýst verður seinni á heimasíðuni, nær upptøka og byrjan verður. Finn lógina...[more]
Broytingar trygd fyri autorisatión
Í januar 2019 eru fleiri broytingar innførdar í útbúgvingunum á Heilsuskúla Føroya. Útbúgvingarnar verða javnan broyttar, tá broytingar eru í somu útbúgvingum í Norðanlondum. Hetta verður gjørt fyri at fylgja við menning í...[more]


text:
Eg hoyrdi okkurt banka..
Tað var eitt kvøldi eg var til arbeiðis í útiøkinum. Eg hevði hjálpt einum borgara í song, sløkt ljósið og stongt hurðina. Tá eg var komin oman um húsini, hoyrdi eg eitt ”banka” inni. Mín samvitska segði mær, at eg skuldi venda inn aftur.
Tá eg kom inn, var borgarin farin upp aftur og var dottin. So um eg hevði verið fráverandi og bara var farin avstað, hevði borgarin ligið á gólvinum til heimahjálpin kom morgunin eftir og støðan kundi verið sera álvarslig....
Les um heilsuhjálparar ið hava tikið útbúgving á Heilsuskúlanum


text:
Í mun til upprunaliga tilboðið frá NCC, sum var uppá 1,892 milliónir krónur, hava partarnir nú avtalað, at alt arbeiðið er til fastan prís uttan vatntrygging og tetting av fjallinum. Harafturat umfatar sáttmálaupphæddin prís- og lønarhækkingar í byggitíðarskeiðinum.
Farið verður fyrst undir at gera Eysturoyartunnilin. Tá hann er liðugt sprongdur, verður farið undir at spreingja Sandoyartunnilin.
Samstundis, sum byrjað verður at spreingja Sandoyartunnilin, verður Eysturoyartunnilin gjørdur liðugur. Sáttmálin við NCC umfatar ikki el-arbeiði og aðrar tekniskar lutir.
Hetta verður tí ætlandi boðið út komandi ár. NCC byrjar at fyrireika arbeiðið alt fyri eitt. Møguleiki er framvegis fyri at fyrsta skotið fyri Eysturoyartunlinum verður í ár.
Sáttmálin er treytaður av løgfrøðiligari góðkenning (due diligence) av lánsskjølunum, eins og myndugleika góðkenning. Hetta arbeiðið verður væntandi liðugt áðrenn 15 desember 2016.
Eysturoyartunnilin verður 11,250 metrar langur. Har hann er djúpastur, er hann 189 metrar undir sjóvarmálanum. Mesta hall verður 5%.
Teinurin frá tunnilsmunnanum av Hvítanesi til Rókina í Saltnesi verður 9,7 km og teinurin av Hvítanesi inn á Strendur verður 9,2 km. Sandoyartunnilin verður 10,8 km langur. Har hann er djúpastur, er hann 154 metrar undir sjóvarmálanum. Mesta hall verður 5%.
Samlaði kostnaðurin fyri báðar tunlarnar er mettur at verða umleið 2.600 milliónir krónur.
Meira kunning um tunlarnar fæst á www.estunlar.fo og á facebook.com/eysturogsandoyartunlar


text:
Kærleiki og trúfesti víki aldri tær frá
Kærleiki og trúfesti víki aldri tær frá
Bloggurin er eitt persónligt sjónarmið hjá tí, sum hevur skrivað.
Runt um landið eiga vit nógv ógvuliga trúføst og røsk fólk. Fólk, sum altíð eru klár við eini hjálpandi hond, tá heitt verður á tey. Fólk, sum síggja tørvin og bjóða seg fram at hjálpa, at fyriskipa, at stuðla og at vegleiða. Fólk, sum seta annað til síðis, tá tørvur er á teimum. Fólk, sum vilja brúka dagar, mánaðir og ár í andligari tænastu – lønt og ólønt.
Vit søgdu herfyri trimum løntum starvsfólkum takk fyri tíðina, sum tey hava starvast í Heimamissiónini, nú tey fóru frá. Hesi fólk hava trúføst boðað orðið um Jesus, har tey komu. Hava sæð tørvin og hava bjóðað seg fram. Tey hava við kærleika sáað orðið hvør á sín hátt. Mangar ferðir tøkk skulu tey hava fyri tað! Og mangar ferðir tøkk skulu tey eisini hava fyri, at hóast tey nú ikki eru á lønarlistanum, so steðga tey ikki við at ganga í Jesu fótasporum og við kærleika og trúfesti sáa orðið. Nei, at vera ein Jesu lærusveinur er eitt lívsstarv, og ongin gerst ov gamal í hesi tænastu. Hvør ger sín gerning, har hann er settur. So nógvar og so ymiskar eru uppgávurnar, at ongum nýtist at ganga arbeiðsleysur.
Og tíbetur eru mong, mong onnur, sum heldur ikki eru á lønarlistanum hjá Heimamissiónini, sum gera eitt megnar arbeiði hvønn dag. Og til øll hesi mongu, vil eg fegin á henda hátt bera eina hjartans tøkk! Tit eru øll gull verd. Tá eg var heilt ung, plagdu eg og vinkonurnar at hjálpa til við ymiskum í missiónshúsinum, og tá vit vórðu spurdar um at hjálpa við onkrum, plagdu vit smílandi at hyggja upp á hvørja aðra og leggja afturat: “løn í Himli”, og so fóru vit til verka. Glaðar og nøgdar við at verða spurdar. At verða bidnar um at hjálpa við onkrum, sum vit megnaðu, menti okkum og gjørdi okkum spentar til næstu uppgávu. Og viðhvørt bjóðaðu vit okkum fram til okkurt, sum vit hildu tørvur var á. Einaferð fingu vit loyvi til at mála salin í missiónshúsinum, og tað, sum stendur eftir frá tí uppgávuni, er, at vit allar vildu sleppa at mála krossin, sum hekk á vegginum. Tí avgjørdu vit, at allar skuldu sleppa at mála eitt lítið pettið av honum í part. Allar vildu eiga lut í verkinum á krossinum. Og tað vilja vit enn! Og vit gleða okkum til lønina í Himli.
Soleiðis kunnu vit øll brúkast, og Gud ynskir at brúka okkum. Vit eru so signað her á landi, at vit eiga so mong, sum vilja gera ein gerning í Guds víngarði. Smá og stór, ung og gomul. Sumt, sum verður gjørt, sæst væl, meðan annað verður gjørt í stillum og sæst ikki so væl. Men hvør einasta tænasta hevur stóran týdning. Tí er umráðandi, at vit eru trúføst og halda á, hóast tað ikki altíð er so lætt. Hjá summum eru uppgávurnar nógvar og kanska tungar, tí fá eru um tær, meðan tær hjá øðrum eru lættari. Latum okkum minnast til at biðja fyri hvør øðrum og serliga fyri teimum, sum kenna seg standa í so einsamøll í tænastuni. Kanska kunnu tey, sum hava nógv fólk at taka av, bjóða seg til at hjálpa har, sum færri fólk eru.
Ikki eru vit altíð so røsk at bera hvør øðrum eina tøkk, men hóast tað, so eru vit sera takksom fyri hvørt einasta verk, sum verður gjørt. Tí vil eg enn einaferð siga mangar, mangar ferðir tøkk fyri alt tað, sum tit gera! Takk fyri kærleika til arbeiðið. Takk fyri trúfesti í arbeiðnum. Takk fyri forbøn. Tit fáa løn í Himli.


text:
“og hevði nú sitið einkja fram at fýra og áttati ára aldri” (Luk 2,37).
Hon æt Anna Fanuelsdóttir. Eisini hon heilsaði Jesusbarninum og beyð tí vælkomið í Harrans hús eins og gamli Símeon. Um hesa konu vita vit, at hon hevði verið gift í sjey ár og síðan livað sum einkja. Í teirri tíðini vórðu 13-14 ára gamlar gentur giftar; tað merkir, at hon hevur sitið einkja fram ímóti 60 árum. Síðan stendur tað, at hon veik ikki úr halgidóminum, og tænaði Gudi við føstu og bønarhaldi nátt og dag. Hon hevur uttan iva livað av olmussum, sum var tátíðarinnar fólkapensjón og sosialhjálp. Tá ið hon so hevði prísað og takkað Gudi fyri barnið, hon hevði sæð, stendur, at hon talaði um hann við øll, sum væntaðu bjarging Jerusalems.
Í Russlandi (fyri hundrað árum síðan), har maður mátti seta sína tilveru uppá spæl, tí viðkomandi leitaði at kirkjuni at finna sær hjálp og bjarging vegna sína trúgv. Har var kirkjan ein blandingur av stórt sæð gomlum konum. Stjórnin læt í fyrstuni tað um seg ganga. Har minkar so hvørt sum onkur teirra doyr, var hugsanin frá teimum leiðandi gudsspottarunum. Nú eru umleið hundrað ár farin; men enn yðjur av gomlum konum, ið fylla kirkjurnar á vallaraferðum teirra. “Hvussu mong børn doypa tit?” spurdi eg eitt kirkjufólk haðani. “Vit doypa øll børnini, ið higar verða latin okkum upp í hendi, ja, um tað so er gomul ‘babusjka’, ið kemur rennandi við einum barni.” Babusjka er ein omma á russiskum.
Tað er einki at ivast í, at tað eru ommurnar, ið hava gjørt, at Gud enn eigur kristin fólk í Russlandi. Tær læra smáu børnini at rista krossins merki fyri pannu og bringu og læra tey at biðja, hóast tað er í loyndum. Mangt vita vit sambært Nýggja Testamenti um Timoteus, Paulusar hjartavin. “Minnist ta falsleysu trúgv, sum er í tær, hana sum fyrst búði í Lois, ommu tíni, og í Evniku, móður tíni, og sum eg eri ivaleysur í eisini býr í tær” (2 Tim 1,3).
Eina Gud veit, hvussu mangar ommur, ið hava biðið sínu ommubørn inn í Guds ríki.
Trygt legði eg høvur á kodda,
og hon kom og setti seg
á songarstokkinum hjá mær:
“Kom, lat meg nú signa teg!”
”So signaði hon meg um ennið,
yvir bringuna risti hon kross:
“Legg teg í Harrans hendur,
gev móður tíni ein koss!”
(SFF 91,2 og 3. H.A. Djurhuus)


text:
Í morgin, leygardagin 15. desember klokkan 15, leggur jólaskipið at undir Bryggjubakka.
Tað er Thorshavn, sum kemur við jólamonnunum, ið gleða seg at síggja øll børnini taka ímóti í hugnaliga umhvørvinum undir Bryggjubakka og í Vágsbotni.
GHM spælir jólatónleik, og jólamenn ganga í býnum.
Somuleiðis verður stórt barnatiltak við Julius og Rógva í Amtmansgarðinum kl. 15.45. Umframt gykl og jólahugna, verða eisini holukøkur og kakao at fáa.
Bæði tiltøkini eru ókeypis!
Handlar í miðbýnum og í SMS hava opið til kl. 20 í morgin.
Um tú veitst okkurt, sum VP ikki veit - skriva so til vp@vp.fo


text:
Ein lítil heilsan á síðsta skúladegi 2018
Enn eitt ár er um at vera runnið. Vit hava enda 4. flokk og eru komin hálvvegis við 5. flokki, ja fyri summi merkir hetta, at tey longu eru komin í helvt við fólkaskúlan. Tíðin stendur ikki í stað, tíbetur, og vit hava lært og upplivað eina rúgvu í 2018.
Bókliga hava tit verið fyrimyndarlig. Altíð glað og fitt at koma inn í tíma til. Tit elska at síggja okkum lærarar og vit lærarar elska at síggja tykkum. Tað merkir ikki, vit lærarar ikki siga hvar skápið skal standa av og á, men tá dagurin, vikan og mánaðarnir eru farnir, so minnast bæði lærarar og næmingar tíbetur í flestum førum bert tað góða.
Hendingar vit kunnu taka úr rúgvuni 2018 eru, vitjan á Tjóðsavninum og skoytubreytini í januar, flogbørn kapping í februar, túrur við Norðlýsinum á Mentunardøgunum í Runavík, seturskúli í Leirvík, pannukøku ball hjá Jógvan Martin, gongutúrar í haganum og runt Toftavatn, sett niður og tikið upp eplir, tónleika framførslur í Løkshøll, evnisvika um Vatn, fótbóltskapping í Vági, og helst manglar okkurt enn.
Frá summarferiuni og fram til november høvdu vit fittan drong gangandi í a-flokkinum, meðan mamman var í praktikk í Runavík.
Nú vit fara í jólaferiu, var tað samstundis síðsti skúladagur hjá einum øðrum næmingi, sum hevur verið í flokkinum í 3 og ½ ár. Vit takka tykkum fyri tykkara íkast til flokkarnar, og ynskja tykkum alt tað besta framyvir.
Takk, 5.a og 5.b fyri allar tær góðu upplivingarnar vit hava havt saman, og vóna vit at 2019 kemur at hava minst líka nógv at bjóða.
Til seinast fara vit at takka, næmingum og foreldrum fyri 2018, ynskja tykkum øllum eini gleðilig jól og eitt av harranum signa nýggjar.
Komið væl inn í nýggja árið.
Vit gleða okkum at síggja tykkum aftur 7. januar í 2019.
Samling av myndum 2018 síggjast her
Vegna lærararnar
Guðrun Malena og Johnny


text:
Fitt av fólki møttu til kvøldsetuna á Miðnámi í Vestmanna hóskvøldið 14. februar, har Steintór Ramussen m.a. greiddi frá um sín skaldskap og sang nakrar av sínum mongu og frálíku sangum.
Greitt varð eisini frá um skúlan og um tilfeingisbreytina, sum bæði gevur atgongd til hægri lærustovnar og universitet, men eisini gevur næmingunum gott innlit í tað føroyska náttúrugrundarlagið. Tilfeingisbreytin verður bara boðin út á Vestmanna, og er tann einasta breytin í gymnasialu breytaskipanini frá 2013, sum hevur eitt føroyskt virðisgrundarlag.


text:
Aftur í dag hava vit fingið vitjan av einum ferðamannaskipið.
Hetta skipið eitur Deutchland og hevur 420 ferðafólk umframt 300 starvsfólk umboð.
03.07.2008
Aftur vitjan av ferðamannaskipið
Aftur í dag hava vit fingið vitjan av einum ferðamannaskipið.
- Forkunnug amerikansk vitjan
- Runavíkar kommuna heiðrað í San Diego
- Býráðið endurskipað
- Eyka býráðsfundur
- Námsfrøðingur/varaleiðari til Frítíðarskúlan við Stórá í Rituvík
- 12,5 tons av ruskið
- Upplatingartíðirnar á bingjuplássunum
- Login yvir Mýruhjalla
- Nýtt starvsfólk á Teknisku deild – Páll avloysir Sigrid
- Burturbeining av leivdum frá fletting
- Vertikalur vøkstur
- Vegarbeiði á Heiðavegi
- Miðstaðarøkið
- RK & BBP
- Svimjihallarmálið
- Áminning um leys djór
- Býráðsfundurin hósdagin fluttur til kl. 16
- Halbjørg
- Urtagarðs-/gartnaralærlingur til Runavíkar kommunu
- Runavíkar havn – 2018


text:
Grundlógardagin fóru starvsfólkini á kommunuskrivstovuni í Runavík útferð í Kalsoynna við súkklu. Av Syðradali norð á Trøllanes eru 18 km og á leiðini eru 4 berghol, sum tilsamans eru 5,5 km. Vit høvdu leigað eini summarhús í Mikladali, so vit eisini kundu fáa hvíld og ein góðan bita. Farið varð eisini ein gongutúr norð á Kall og oman á lendingina á Trøllanesi. Á veg suður aftur fóru vit gjøgnum "teymin" út í Djúpadal. Tað er eitt lítið berghol upp á 80 m, sum gongur út miðskeiðis í eystaru síðu í Trøllanestunnilin. Tað styttir munandi um, tá farast skal á fjall ella burtur í haga.
Veðrið var av tí fagrasta allan dagin, so saman um tikið var hetta ein frálíkur túrur.


text:
Føroyski filmsleikstjórin Julia í Kálvalíð hevur júst luttikið í kappingini Pitching Forum á Norwegian Short Film Festival í Grimstad í Noregi. Har legði hon fram um stuttfilmsverkætlan sína "Faðir mín faðir", og dómsnevndin varð so bergtikin av hugskotinum og søguni, at tey valdu at geva henni serligan heiður - Honerable Mention, sum tey kalla tað.
80 filmsverkætlanir søktu um luttøku til kappingina, og 10 verkætlanir vórðu útvaldar.
- Bert ein vinnari var í kappingini, so hetta kann roknast sum eitt flott 2. pláss ímillum tær 80 filmsverkætlanirnar, skrivar Klippfisk í kvøld.
Í dómsnevndini vóru millum annað leikstjórin av amerikonsku útgávuni av ungdómsrøðini SKAM og umboð frá heimskenda filmsfestivalinum SXSW.
Norðmaðurin Brwa Vahabpour bleiv ársins vinnari av kappingini við filminum "Silence". Tað er netverkið Screen Talent Europe, sum Klippfisk er partur av, sum skipaði fyri kappingini Pitching Forum.


text:
0,7 skinn í part í Fuglafirði
04-06-2019 - 17:21 - Jóanis Albert Nielsen
Tíðliga seinnapartin legði ein lítil grind beinini í Fuglafirði. Drápið gekk væl, tað tók bert fýri minuttir.
Finnbogi Midjord, sýslumaður, sigur við jn.fo, at seðlarnir koma út klokkan 19 á kaiini í Fuglafirði.
Grindin verður býtt í drápspartar. 29 bátar vóru við í rakstrinum og fáa teir tilsamans 114 partar. Á sandinum vóru 122 fólk. 21 hval løgdu beinini og vóru tað merkt 203 skinn tilsamans.
Drápspartarnir vera umleið 0,7 skinn upplýsir Finnbogi fyri jn.fo.


text:
Rosa frá Rouladegade kemur til Føroya
mentan13-09-2019 - 15:51 - Jóanis Nielsen
Kenda danska barnastjørnan Rosa frá Rouladegade kemur til Føroyar at framføra á Torginum í SMS t. 19. oktober.
Í sambandi við heystfagnaðin, sum verður í døgunum 14. – 19. oktober, verður nú møguleiki at hoyra Rosu frá Rouladegade framføra live í Føroyum. Tað eru nokk fleiri børn sum kenna hana frá DR barnajsónvarpsrásini Ramasjang, tá hon bakar køkur og annað leskiligt í køkuhúsinum á Rouladegade. Hetta er fyrstu ferð Rosa kemur til Føroyar at framføra. Hon fer at syngja fleiri kend løg við hjálp frá mætu jazz tónleikarunum Palle og Sille, sum vit hava hoyrt frá m.a. Rouladegade, Byttebiksen, Sovedyr på Eventyr, Cirkus Summarium.
Meira kunning kemur seinni á sms.fo


text:
Gerðabók
11. fundur
Ár 2019, mánadagin 23. september, kl. 13.33 var tingfundur settur.
Tordur Niclasen, løgtingsmaður og landsstýrismenninir Kaj Leo Holm Johannesen, Jenis av Rana og Elsebeth Mercedis Gunnleygsdóttir og ríkisumboðsmaðurin vóru ikki á fundi
Til viðgerðar:
1. 2. viðgerð av tingmáli nr. 4/2019: Uppskot til eykajáttanarløgtingslóg fyri september 2019
Uppskotið samtykt 32-0-0
Uppskotið fer soleiðis samtykt til 3. viðgerð
Formaðurin setti næsta fund at verða mánadagin, 23. september 2019, kl. 13.43, við hesi dagsskrá:
1. 3. viðgerð av tingmáli nr. 4/2019: Uppskot til eykajáttanarløgtingslóg fyri september 2019
2. Framløga
Fundur lokin kl. 13.37
Jógvan á Lakjuni
løgtingsformaður
/Beinta Isaksen
skrivari


text:
Fyrrverandi føroyska uppsjóvarskipið Sigmundur Brestirson, sum er bygt í 1975, er nú heimahoyrandi í Kili.
Sum skilst skal skipið brúkast til goymsluskip til laksafóður, og verksmiðjan umborð er umbygd, so arbeiðsfólkini kunnu búgva har.
Sigmundur Brestirson var, tá ið tað var bygt, einasta uppsjóvarskipið, sum hevði brúnna frammi í gron.
Tað var felagið P/f Vestmenningur við Joen Paula J. Lamhauge, sum lat skipið byggja í 1975. Síðan var Sigmundur Brestirson selt til Noregs í 1981, har tað fekk navnið Kirkholmen.
Seinni varð skipið selt til Kili, har tað fekk navnið Mar Austral.
Skipið er í dag skrásett í býnum Valparaiso.


text:
Grunda yvir hvørt einstakt orð, men gev tær serstakliga gætur eftir hesum lítla orði; okkara. Øll vektin hvílir á hesum orði og at tú nýtir tað rætt.
Tað er leikandi lætt hjá tær at trúgva, at Kristus gav seg sjálvan fyri syndirnar hjá Pæturi og øðrum halgimonnum. Tí tá um hesi umræður, so hugsa vit, at tey vóru verdug at fáa hesa náði. Men hjá tær, ið sær teg sjálvan óverdugan, er hetta nógv torførari, at júst tú kanst trúgva hesum, at Kristus Jesus gav seg sjálvan fyri tínar svárastu og størstu syndir. Ikki fyri einstakar, men fyri allar syndir. Ikki fyri tær sigraðu og avløgdu, men fyri tær ósigraðu og óavløgdu.
Lætt er at hálova Jesu frelsarverki við stórum orðum so leingi tað ikki verður tilsagt mær sjálvum. Men tá ið tað kemur til at nýta orðið okkara, so ber vitið og holdið seg undan. Ein torir ikki frammi fyri Gudi, at tilluta sær sjálvum ein so stóran og ríkan skatt, sum gáva givin fyri einki. Tí royna vit fyrst at gerast frí av syndini og hugsa, at síðani kunnu vit hava við Gud at gera.
Men sannur kristin kunnleiki og vísdómur er hetta, at tú roknar hesi orð trúverdug og sonn, at Kristus Jesus gav seg sjálvan í deyðan, ikki vegna dygdir og rættvísi okkara, men fyri syndir okkara. Og ert tú ikki teirra millum, sum roknar við hesum; fyri okkara syndir, so er hendan sælan gloppin tær av hondum.
Martin Luther: Ord for dagen
Leysliga umsett: Egil Joensen


text:
Orð: N.F.S. Grundtvig
Lag: Johan Henrik Nebelong
Týtt (leysliga): Robert Joensen
1. Nú hvítna tindar fjøllum á,
og gulnar gras í dali,
hitt síðsta tjaldrið landi frá
fleyg burt við túsundtali.
2. Tað fuglaberg, sum fyrr var bygt,
tað er nú tómt og oyðið,
har ikki sæst eitt fuglakykt,
ei heldur meir á heiði.
3. Har sátur stóðu fram við á,
er alt nú snøgt og nakið,
og epli, røtur, hvørt eitt strá
er komið undir takið.
4. Har summargrøna velta var,
bert slokkastrúgvar spjaddir,
á bø er komið lamb og ær,
tí kalt er millum hæddir.
5. Takk fyri ávøkst, Guð, tú gav
av bøi og av fjalli,
og alt, sum ført varð yvir hav,
og tað, sum er í hjalli.
6. Takk fyri hetta árið við
og alt á sjógv og landi.
Tú yvir vaksin lýs tín frið
og hvønn ein pilt á sandi!
7. Tey renna skjótt tey stuttu ár,
til heim tú manst mær boða;
og eftir vetur kemur vár
við sól og fjallaroða.
8. Og eina ferð vit fáa boð,
tá síðstu ferð vit anda.
Úr heiminum vit fara so,
hjá tær um ævir standa.


text:
- 4Shares
Forkunnuga framsýningin "Heimið - karmur um handverk og skapandi evni" har elstu mannagjørdu lutirnir í Fuglafirði eru framsýndir, er opin til og við sunnudagin 21. oktober. Framsýningin er í bygninginum hjá Betri her í býnum.
Lutirnir eru funnir í langhúsum niðri við Gjógvará, og verða hildnir at verða um 1000 - 1100 ára gamlir. Tjóðsavn Føroya hevur skipað framsýningina, sum lat upp á Mentanardøgunum í byrjanani av september. Framsýningin er opin 5 dagar afturat.
Vitjið framsýningina:
17. okt., Mikudagin kl. 10.00 - 16.00
18. okt. Hósdagin kl. 10.00 - 16.00
19. okt. Fríggjadagin kl. 10.00 - 16.00
20. okt. Leygardagin kl. 14.00 - 17.00
21. okt. Sunnudagin kl. 14.00 - 17.00
Ókeypis atgongd
Vælkomin!
Úr faldaranum:
"Hví varð grivið á Oyrini?
Í 1955 rein ein hørð hvirla allar hjallarnar heima á Oyrini, har sum Gjógvará rennur út í Fuglafjørð. Her høvdu hjallar, køstar og hoygarðar staðið alt tað, fólk mintust.
Tvey ár seinni fór Poul Petersen, skipari, at grava út fyri nýggjum hjalli. Hann gróv seg fram á forvitnisligar leivdir í moldini og boð vóru send eftir Sverra Dahl, fyrverandi landsantikvari á Føroya Fornminnissavni, sum stóð fyri fornfrøðiligu útgrevstrunum í Føroyum.
Útgrevsturin heima á oyrini
Sverri Dahl kendist við tað hann fann, tá hann kom á staðið í 1957. Hetta vóru leivdir eftir veggjum, eldstaði og lutum, sum mintu um víkingaaldarligu húsaleivdirnar í fyrsta føroyska fornfrøðiliga útgrevstrinum í Kvívík í 1940'unum.
Hetta var so mikið áhugavert, at Sverri Dahl og hjálparfólk hansara í 1958 settu eina veruliga fornfrøðiliga rannsókn í verk heimi á Oyrini.
Fyrst varð grivið niður gjøgnum leivdirnar av húsum, ið fólk mintust høvdu staðið har, síðan niður gjøgnum miðaldarleivdir og at enda varð komið niður á víkingaldarhúsini.
Øll húsini blivu skrásett í nummarrað og hóast gripir eisini vórðu funnir við tey yngru húsini, var Sverri Dahl mest áhugaður í elstu húsunum og tilhoyrandi lutum úr víkingatíð. Hetta var vanlig fornfrøðilig mannagongd tá á døgum. Nútímans fornfrøðiligar mannagongdir og framkomin tøkni ru heilt øðrvísi og meira nágreiniligar, so ein fornfrøðilig endurskoðan av grevstrinum hjá Sverra Dahl hevði uttan iva givið eina betri fatan av, hvussu byggingin og lívið er farið fram á Oyrini í Fuglafirði frá elstu tíð og fram til í dag. Henda framsýning byggir á úrslitini hjá Svarra Dahl.
Heima á Oyrini
Sum bygden sær út í dag, er torført at ímynda sær fjjørðin við mongu fuglunum og grønt óbygda landslagnu við baraldarrunnum henda dagin, víkingaskipini við fólki og fæi komu inn á Fuglafjørð og fólk fóru at byggja fyrstu húsini á staðnum.
Hvussu sóu húsini út og hvussu var gerandisdagurin hjá fólki í víkingatíð í Fuglafirði? Hetta fáa vit innlit í við at leita aftur til fornfrøðiliga útgrevsturin hjá Sverra Dahl í Fuglafirði í 1958. Tað vóru tó nakar tilvildarligar hendingar, sum førdu til, at leivdirnar úr víkingaøld komu undan kavi."
Vit takka Tjóðsavni Føroya við Rannvá Winkler, fyriskipara, Betri Banka umframt teimum sjálvbodnu, ið hava sitið vakt á framsýningini.